Kajang - Ida Pedanda Gede Made Gunung\nPost by Jero Sandat » Fri Feb 05, 2016 3:08 pm\nMalih wenten sane takenang titiyang ring singgih Perande.\nSane sampun memargi, yening wenten nak seda ring jero, tityang wantah nunas kajang ring Grya (Griya Sidemen)sane ngadol banten. Irike tityang sampun polih kajang 3. Yen punapi unduke, wenten ring jero sane lingsirang tityang ngenikayang mangde nunas kajang ring siwa ( griya satria).\nMangkin wenten wacana malih, wenten sane maosang bahwa keluarga kami tdk harmonis saat ini karena kami ten taen nunas kajang ring kawitan. Sane keanggen tuah kajang sari kemanten.\nPitaken tityang, akude wantah dadosne nganggen kajang ring pengajuman ring karya pelebon. Ring dije kemanten tityang nunas kajang. Napike kajang sane kepice saking griya dagang banten punike durung lengkap?. Sawireh wenten anak maosang, ten dados nganggen kajang lebih ken 3.\nNunas pemargi Ratu Perande, ampure ring ketambetan tityang.\nPost by Jero Sandat » Wed Mar 09, 2016 8:59 pm\nMinab mekutang pitaken tityang niki.\nMalih ke post ang, nunas pewarah-warah.\nPost by Ida Pedanda Gunung » Mon Mar 14, 2016 5:56 am


lutung teken kakua mamaling isen | ngiring mabasa Bali\n“ Jero Dukuh puniki jua pirengan\nI Kakua ia manyingid\nDi batan tengkulak\nI Lutung ia bubuan\nMenek di kayu ia manyingid\nIh dukuh Kantrungan\nTan panaen saget teka I Lutung nelokin I Kakua sambilanga kedek ingkel-ingkel, sambilana ngraos, “ Kaden wake iba suba bangka?” I Kakua masut, “ Uduh iba Lutung pelih pisan tetenger ibane, wireh dinane mani wake lakar keantenang ngajak Luh Ayu Kantrungan, tur wake dini maura baan amah-amahan. Ento iwasin Luh Ayu sedek ngaenang wake boreh”.\nI Lutung matolihan sambilanga ngetel paosne nepukin buka apa ane orahanga baan I Kakua, sarwi ngraos, “ Duh Kakua tutugang legan ibane tekening wake, wake ja nyilurin iba nongos di krangkenge”. Masaut I Kakua, “Nah dong enggalang je bukaang jelana krangkenge!” Disubane mabukaang krangkenge encol I Lutung macelep ka krangkenge. I Kakua nyelihsih pesu lantas ngancing krangkenge.\nKacrita Ni Ayu Kantrungan tengkejut, rikale maekin krangkenge lakar nyemak I Kakua, tepukine ada Lutung di tengah krangkenge. Lantas nyeritin reramane, “ Bapa, wenten bojog ring krangkenge”, keto raos Ni Ayu. Jero Dukuh Kantrungan ngenggalang ke krangkenge, “ Bah sedeng melaha, ada Lutung mokoh lung pesan anggon olah-olahan”. Keto pangandikan dane jero Dukuh.\nI Lutung nimbal nyawis, “Inggih jero Dukuh, mangdane uning yening ngolah ulam Lutung mangda nenten pahit kadi kantawali, sampunang bacin tiange medal. Mangdane titiang padem, tur olahan titiange rasane becik, puniki muncuk ikuh titiange bebed antuk gilingan kapas miwah duk, usan kenten tunjel ikuh titiange”.\nDikutip dari : KUSUMASA\nFiled under cerita rakyat Bali |\t1 Komentar\nGita on Februari 26, 2014 pukul 4:23 pm said:\nTolong bantu translate ke Bahasa Indonesia dong.


PANGLIMBAK SESURATAN AKSARA BALI SAKING PENGAWIT NGANTOS MANGKIN | Takepan Bali\nHome » Aksara Bali , Aksara Bali Anyar , font aksara Bali Anyar , Panglimbak aksara bali » PANGLIMBAK SESURATAN AKSARA BALI SAKING PENGAWIT NGANTOS MANGKIN\nPANGLIMBAK SESURATAN AKSARA BALI SAKING PENGAWIT NGANTOS MANGKIN\nSukanta Media Jumat, 02 April 2021\nPidabdab nglestariang miwah nglimbakang basa, aksara, miwah sastra Baline sampun saking riin kalaksanayang. Pidabdabe punika taler sampun sering kabligbagang ring pasamuhan miwah loka karya. Pemerintah Provinsi Bali taler sampun ngamedalang sepat siku-siku sane marupa Peraturan Daerah No. 03 Tahun 1992 tentang Bahasa, : Aksara, dan Sastra Bali. Pidabdab nglimbakang basa, aksara, miwah sastra Baline nenten prasida kalaksanayang antuk pamrentah kewanten, i raga semeton Bali sareng sami taler mangda sareng ngremba parindikanne sakadi punika.\nNgupapira basa pamekas aksara Bali taler sampun saking nguni kalaksanayang. Pasang aksara Bali taler sampun sering kabligbagang, kaubah, miwah kasampurnayang. Sadurung Pasamuhan Agung Basa Bali tahun 1957 pasang aksara Baline ketah kabaos asang purwadresta. Ring pasange inucap nenten wenten pamargi sana sumanggem risajeroning nyurat aksara Bali. Duke punika (sadurung 1957) taler sampun medal buku sane mautsaha matetegar ngrumusang pasang aksara Bali miwah tata cara nyurat aksara Bali sakadi Balineesche Schriftaal (Nitisastro, 1918) dan Tjontoh Menoelis Hoeroef Bali (Gelgel, 1923). Sasampunika punika raris wong Welanda, Scwartz (1931) matetegar nawengin “kekacauan sistem penulisan” sajeroning pasang Purwadresta puniki malarapan antuk ngamedalang buku Oeger-oeger Aksara saha Pasang Sasoeratan Basa Bali Kapara. Utsaha Schwartz puniki nenten prasida nawengin wicarane puniki, sakewanten kawentenan buku inucap ngawinang pasang aksara Baline sayan ruet santukan makueh ngubah, nyaderanayang, miwah ngicalang pasang aksara Bali sadurungnyane. Wusan punika wau raris Pemerintah Daerah Bali ngwentenang Pasamuhan Agung Basa Bali tanggal 23 — 26 Oktober 1957 ring Denpasar. Asil utawi kaputusan Pasamuhan Agung punika taler nenten katerima becik olih para sujana Bali duk punika. Duaning asapunika kaputusan Pasamuhan Agung inucap kabligbagang tur kaparipurnayang malih ring Pasamuhan Agung Alit tanggal 28 — 30 Desember warsa 1963, taler kalaksanayang ring Denpasar.\nSasampune kawentenang pasamuhan sakadi ring ajeng raris metu makudang-kudang buku-buku penuntun pasang aksara sang kaanutang ring hasil kaputusan pasamuhan, luire Ejaan Bahasa Bali dengan Huruf Bali dan Huruf Latin (Ranuh dan Sukrata, 1957), Pasang Aksara Bali (Simpen AB, 1973), dan Pedoman Perobahan Ejaan Bahasa Bali dengan Huruf Latin dan Huruf Bali (Tinggen 1979). Makudang-kudang utsaha nitenin pasang aksara Bali terus kalaksanayang mangda pasang aksara Baline prasida nganutin aab jagat tur nganutin tata aksara sapatutnyane. Kaping untat raris kawentenang Loka Karya olih Dinas Kebudayaan Provinsi Bali sang maosang indik pasang aksara Bali tanggal 24 Desember 1997 ring Denpasar. Saking loka karya punika medal raris pedoman tata cara nyurat aksara Bali inggih punika Pedoman Pasang Aksara Bali (1998). Pedoman Pasang Aksara Baling puniki yening rereh unteng dagingnyane nenten banget pabinayannyane ring kaputusan Pasamuhan Agung 1957 miwah 1963 sakewanten wenten paweweh pamekas ring pangrauh basa tiosan miwah negesang sarwi ngwatesin uger sadurungnyane sane nenten anut ring aab jagat kadi mangkin.\nKawentenan jagat sakadi mangkin sane ketah kabaos jagat global wiakti ngwetuang aor ring sajeroning basa sane wenten ring jagate. Indike sakadi puniki taler nibenin basa Baling pamekas ri kala nyurat nganggen aksara Bali. Malarapan kawentenane sakadi puniki Dasar sesuratan aksara Baline ring ruang publik patut taler titenin mangda anut ring tata titi pasang sastra.\nKryapatra pesamuan alit Bahasa Bali\n27-28 Agusstus 2019\nOlih Drs. I Gde Nala Antara, M.Hum\nBy Sukanta Media di 00.27\nLabel: Aksara Bali, Aksara Bali Anyar, font aksara Bali Anyar, Panglimbak aksara bali


2 Tesalonika 2 (BALI)\n1Inggih parasemeton, mungguing indik pangrauh Ida Hyang Yesus Kristus miwah indik iragane kapunduhang sareng-sareng ring Ida, tiang nunas ring semeton,\n2sampunangja semeton jeg bingung miwah inguh ring kayun malantaran semeton mireng gatra, mungguing rahinan Ida Sang Panembahan sampun rauh. Menawi indike punika kabaosang antuk anake sane polih paica roh, wiadin antuk pamidartan anak sios, wiadin wenten anak sane maosang mungguing tiang sampun nyuratang indike punika ring surat tiange.\n3Sampunangja kantos wenten anak sane nguluk-uluk semeton. Santukan Rahinane punika tan pacang rauh, sadurunge Sang Tungkas sane pamuput rauh miwah Sang Corah makantenang dewek, sane sampun kapastiang nemu nraka.\n4Ipun pacang nungkasin saluiring sane kasungsung miwah sane kabaos Widi antuk imanusa. Ipun pacang nginggilang dewek kantos ngungkulin saluiring sane kabaos Widi punika, tur ipun ngranjing nyeleg ring Perhyangan Ida Sang Hyang Widi Wasa saha ngangken deweknyane dados Widi.\n5Punapike semeton sampun lali, mungguing indike punika sampun tuturang tiang ring semeton, rikala tiang wenten sareng-sareng ring semeton?\n6Wenten sane nyadelin, mangdane paindikane punika tan kasidan ring masane mangkin, tur semeton pada uning ring indike punika. Sang Corah punika pacang makantenang dewek, yening sampun rauh panemayanipune.\n7Kacorahane punika sampun ngawitin makarya sacara nyamar, nanging sane mangkin wenten sane kantun nyadelin. Yening sang sane nyadelin Sang Corah punika sampun kagingsirang,\n8kala irika Sang Corah punika pacang makantenang dewek, nanging Ida Hyang Yesus pacang mademang ipun, antuk angsengan sane medal saking cangkem Idane, raris nyirnayang ipun masrana teja wedanan Idane sane luih, rikala pangrauh Idane.\n9Sang Corah punika pacang rauh kadulurin antuk kawisesan Ratun Setane, tur ipun pacang ngadakang praciri-praciri sane ngangobin, praciri-praciri miwah katawahan-katawahan sane palsu,\n10kadulurin antuk pangindrajala mawarni-warni marep ring anake sane pacang sirna. Ipun pacang sirna, santukan ipun tan nyak nampi miwah nyungkemin kasujatian sane ngawinang ipun molih rahayu.\n11Punika awinanipun Ida Sang Hyang Widi Wasa ngutus kawisesan sane nguluk-uluk ipun, mangdane ipun pracaya ring paindikan-paindikan sane palsu.\n12Pamuputipun sawatek anake sane tan pracaya ring kasujatian, nanging ngulati kaliangan sajeroning dosa, ipun sami pacang keni pasisip.\n13Inggih parasemeton, tiang patut tansah matur panyuksma ring Ida Sang Hyang Widi Wasa pabuat semeton, sane kasayangan antuk Ida Sang Panembahan. Santukan Ida Sang Hyang Widi Wasa sampun nyelik semeton kadadosang anak sane kapingarep karahayuang, antuk kawisesan Roh Idane miwah antuk kapracayan semetone ring kasujatian buat nadosang semeton kaulan Idane sane suci.\n14Semeton kesengin antuk Ida Sang Hyang Widi Wasa mangda semeton rahayu, malantaran Orti Rahayu sane pidartayang tiang ring semeton. Semeton kesengin buat nampi duman semetone sajeroning kaluihan Ida Sang Hyang Yesus Kristus.\n15Punika awinanipun parasemeton, pagehangja ragan semetone tur agemja paurukan sane sampun urukang tiang ring semeton, malantaran pamidarta, wiadin surat tiange.\n16Dumadak Ida Sang Hyang Yesus Kristus miwah Ida Sang Hyang Widi Wasa, Ajin iragane, sane asih sueca ring iraga, samaliha sane maicayang panglipur ring iraga miwah pangajap-ajap sane becik sajeroning sih pasuecan Idane,\n17ngebekin pakayunan semetone antuk panglipur, samaliha nguatang semeton buat nglaksanayang paindikan-paindikan sane becik.


Ngaba - kamus bahasa bali\nPROVERB: Ngalih balang, ngaba alutan\nIn Balinese: Maniné nu ruput ia ajaka pianakné nelokin séméré, sambilang ngaba tambah.\nIn Balinese: Makejang paturu ngaba pales, dungki, lan baneh.\nIn Indonesian: Mereka bertiga mencibir Wayan Sereg yang datang terlambat.\nIn Balinese: Yén pesu, ingetang ngaba kenehé ané melah pesu, da ka tongos anaké ané ramé.\nIn Balinese: Egar semitan somahne sawireh I Buaya mulih ngaba gapgapan.\nIn Balinese: I Belog mulih ngaba bubu puyung.\nIn Balinese: Nah kema cening majalan, da cening sumangsaya!" Majalan lantas I Raréangon ngaba manik liu pesan.\nIn Indonesian: Maka dianggap pantaslah negara tersebut kacau akibat wabah.\nIn Balinese: Nah, intinne makejang ngaba jele melah.\nIn Balinese: Yen nyama dot nglangi ,ingetang ngaba pasalin.


Kejadian 31 (BALI)\n1Sedek rahina anu Dane Yakub mireng oka-okan Dane Laban pada pakrimik sapuniki: “I Yakub nyuang sakancan gelah bapan iragane. Kasugihan iane ento makejang uli gelah bapan iragane.”\n2Samaliha kacingak antuk Dane Yakub, swabawan Dane Laban marep ring dane, bina pisan ring sane sampun-sampun.\n3Ida Sang Hyang Widi Wasa raris masabda ring Dane Yakub, sapuniki: “Kemaja kita mulih ka gumin kaluuran kitane muah sig kulawargan kitane. Ulun lakar ngiangin kita.”\n4Sasampune punika Dane Yakub tumuli ngandikayang parekan danene ngaturin Dane Rahel miwah Dane Lea mangda dane rauh ring genah Dane Yakub ring tegale, ring genah kambing miwah biri-birin danene.\n5Irika dane mabaos ring sang kalih sapuniki: “Swabawan dane iaji tusing enu buka ane suba-suba. Nanging Widin bapan beline ngiangin beli.\n6Adi ajak dadua masih pada nawang, mungguing beli suba ngonyang bayu ngayah teken ajin adine.\n7Nanging ajin adine suba mekelin beli, tur kanti ping dasa dane ngesehin upah beline. Sakewala Ida Sang Hyang Widi Wasa tusing nglugrain dane nglaksanayang paundukan ane jaat marep teken beli.\n8Yen dane ngandika mungguing ane brintik-brintik lakar dadi upah beline, lantas sakancan kambing muah biri-birine ento manakan brintik-brintik. Tur yen dane ngandikayang mungguing, ane poleng-poleng lakar dadi upah beline, laut sakancan kambing muah biri-birine ento manakan poleng-poleng.\n9Aketo undukne Ida Sang Hyang Widi Wasa ngambil ubuhan ajin adine, tur paicayang Ida teken beli.\n10Sedek dina anu di masan kambing muah biri-birine buang, beli ngipi nepukin kambing muah biri-biri muani poleng-poleng, brintik-brintik muah belang-belang nunggangin kambing muah biri-birine ento makejang.\n11Buina Malaekat Ida Sang Hyang Widi Wasa masabda teken beli di pangipian, kene: ‘Yakub.’ Atur beline: ‘Inggih titiang Ratu!’\n12Ida buin masabda: ‘Tingalinja sakancan kambing muah biri-biri muani ane nunggangin kambing muah biri-birine ento makejang poleng-poleng, brintik-brintik muah belang-belang. Sawireh sakancan ane laksanayanga baan I Laban marep teken kita, suba cingak Ulun.\n13Ulun ene Widi ane di Betel sig tongos kitane ngwangun lingga ane sriokin kita lengis, sig tongos kitane ngaturang sesangi teken Ulun. Ane jani dabdabangja iban kitane, makaadja uli gumine ene, tur mulihja kita ka gumi uedan kitane.’”\n14Dane Rahel miwah Dane Lea matur ring Dane Yakub, sapuniki: “Tiang nenten kari maderbe duman wiadin waris ring ajin tiange.\n15Tiang sareng kalih puniki sampun kanggep sakadi wong sunantara, santukan tiang sampun kadol. Samaliha jinah panumbase punika makasami sampun telasang ipun.\n16Samaliha sane sampun kambil antuk Ida Sang Hyang Widi Wasa saking ajin tiange, punika dados derben tiang miwah pianak-pianak tiange. Sane mangkin rarisang margiang sakancan paindikan sane sabdayanga antuk Ida Sang Hyang Widi Wasa ring beli.”\n17Dane Yakub tumuli makinkin, oka-okan danene miwah pararabin danene raris kunggahang ring tundun untane.\n18Sawatek ingon-ingon danene miwah saananing sane sampun keniang dane ring Padan-Aram sami kabakta lunga ka tanah Kanaan ka genah Dane Ishak, ajin danene.\n19Duk punika Dane Laban nuju lunga nyukur bulun biri-birin danene. Rikala punika Dane Rahel raris mamaling arcan ajin danene.\n20Dane Yakub ngapus Dane Laban, malantaran dane nenten mapiuning ring dane mungguing dane mapakayun malaib.\n21Dane gegison kesah saking irika sarwi mamuat saananing arta branan danene. Dane mamargi nglintangin Tukad Eprat, tur ngungsi Pagunungan Gilead.\n22Sasampune mamargi tigang rahina, Dane Laban polih gatra mungguing Dane Yakub sampun malaib.\n23Dane raris ngajak kadang wargan danene ngetut pamargin Dane Yakub. Sasampune mamargi pitung rahina suenipun, Dane Yakub keni ketut antuk Dane Laban, ring Pagunungan Gilead.\n24Wengine Ida Sang Hyang Widi Wasa ngrauhin Dane Laban sajeroning panyumpenan, sarwi masabda ring dane: “Ingetangja, eda pesan kita ngambekang kawirosan marep teken I Yakub.”\n25Duk punika Dane Yakub sampun nyujukang kemah danene ring pagunungan, kadi asapunika taler Dane Laban miwah kadang wargan danene sampun nyujukang kemah danene ring Pagunungan Gilead.\n26Dane Laban raris mabaos ring Dane Yakub: “Apa ane gae cening ene? Dadi cening ngapus ua, tur mrarut pianak-pianak uane luh-luh buka anak dadi jejarahan?\n27Ngudiang dadi cening malaib tan pawangsit tur ngapus ua? Yen cening morahan teken ua, sinah ua saking liang ngatehang cening aji kidung muah gong.\n28Buina ua tusing baang cening sela buat ngaras cucu-cucu muah pianak-pianak uane. Sigug pesan pajalan ceninge ene.\n29Ua ene kuasa buat nyelekang cening, nanging ibi sanja Widin ajin ceninge suba masabda teken ua, apanga ua tusing ngambekang kawirosan teken cening.\n30Ua nawang mungguing cening suba dot pesan mulih ka jeron ceninge, nanging dadi cening mamaling dewan uane?”\n31Dane Yakub raris matur sapuniki: “Tiang rumasa ajerih, santukan kamanah antuk tiang, ua jagi ngambil oka-okan uane saking tiang.\n32Nanging yen dewan uane punika keniang ua ring pantaran tiange rarisang sampun ipun pademang. Sane mangkin iriki ring ajeng kadang wargan iragane sami, rarisang tureksain barang-barang tiange, tur rarisang ambil barang druen uane.” Dane Yakub nenten pisan uning mungguing Dane Rahel sane mamaling arcane punika.\n33Dane Laban raris ngranjing ka kemah Dane Yakub miwah ka kemah Dane Lea pingkalih ka kemah panyeroane makakalih punika, nanging arcane punika nenten kapanggih. Sasampun medal saking kemah Dane Lea, dane raris ngranjing ka kemah Dane Rahel.\n34Nanging arcane punika sampun kambil antuk Dane Rahel tur kengkebang ring tengah kedapan danene, tur dane malinggih ring duur kedapane punika. Sadaging kemahe punika makasami katureksain antuk Dane Laban, nanging arcane punika nenten panggihin dane.\n35Dane Rahel tumuli matur ring ajin danene: “Sampunangja aji menggah ring kayun, santukan tiang nenten mrasidayang nangkilin aji, sawetning tiang katuju sebel ring awak.” Dane Laban nyliksik makasami, nanging arcane punika nenten wenten panggihin dane.\n36Dane Yakub tumuli merang ring kayun, sarwi mabaos kadi asapuniki: “Napike iwang miwah dosan tiange, kantos ua sarat pisan nguber tiang?\n37Sane mangkin barang tiange sampun tureksain ua makasami, punapike wenten panggihin ua barang-barang druen uane. Rarisang genahang iriki ring ajeng kadang wargan tiange miwah ring ajeng kadang wargan uane, mangda dane sareng sami nepasin iraga sareng kalih.\n38Sampun kalih dasa taun suenipun tiang ngiring ua, biri-biri miwah kambing uane sane lua nenten naenin kruron, samaliha panak kambing uane nenten naenin tampah miwah tunas tiang.\n39Sane sarap sato galak nenten naenin aturang tiang ring ua nanging tiang newek sane masilihin. Sane kapaling antuk anake rikalaning rahina wiadin rikalaning wengi, setata tiang tagihin ua pasilihipun.\n40Tiang setata nandang kebus rikalaning rahina, miwah nandang dingin rikalaning wengi, maliha matan tiange nenten naenin pules.\n41Kalih dasa taun suenipun tiang ring jeron uane, tur patbelas taun suenipun tiang sampun makarya, mangdane tiang polih okan uane makakalih, miwah malih nem taun tiang makarya, mangdane tiang polih ingon-ingon uane. Sajeroning punika sampun kantos ping dasa ua ngesehin upah tiange.\n42Yening Widin ajin tiange inggih punika Widin Dane Abraham, miwah Widi sane kajerihin antuk Dane Ishak nenten ngiangin tiang, sinah ua sampun nundung tiang matalang. Nanging kasangsaran miwah katuyuhan tiange sampun kacingak antuk Ida Sang Hyang Widi Wasa, tur sane dibi sande Ida sampun nibakang tetepasan.”\n43Dane Laban tumuli masaur, sapuniki: “Anake luh-luh ene pianak uane, muah cerik-cerike muani ene cucun uane muah ingon-ingone ene, ingon-ingon uane, tur sawatek ane tingalin cening dini, ento makejang gelah uane. Ane jani sawireh ua suba tusing nyidayang buin ngisiang pianak-pianak muah cucu-cucun uane,\n44ento krana jalan jani iraga ngae prajanjian, tur ngwangun tugu makadadi upasaksin prajanjian ua ngajak cening.”\n45Wusan punika Dane Yakub raris ngambil batu asiki, sarwi kajujukang dados tugu.\n46Sapanglanturipun Dane Yakub raris mabaos ring kadang wargan danene, sapuniki: “Kemaja punduhang batune.” Dane sareng sami raris ngambil batu saha kadugdugang, tumuli dane sareng sami majengan ring sisin dugdugan batune punika.\n47Dugdugan batune punika kawastanin Yegar-Sahaduta antuk Dane Laban nanging Dane Yakub ngwastanin Galed.\n48Dane Laban raris ngandika: “Di dinane jani dugdugan batune ene dadi upasaksi di pantaran uane ngajak cening.” Punika awinannyane dugdugan batune punika kawastanin Galed.\n49Genahe punika taler kawastanin Mispa santukan baos danene: “Dumadak Ida Sang Hyang Widi Wasa macingak teken ua muah cening, rikalaning iraga pada majohan.\n50Ingetang pesan, yen cening nyelekang pianak-pianak uane, muah yen cening buin ngalih kurenan len, yadian ua tusing tau, Ida Sang Hyang Widi Wasa ane nyuryanin iraga.”\n51Sapanglanturipun Dane Laban mabaos ring Dane Yakub, sapuniki: “Tingalinja dugdugan batune ane dugdugang ua di pantaran uane klawan cening, muah tingalinja tugune ene.\n52Dugdugan batu muah tugune ene makadadi upasaksi, mungguing ua tusing lakar ngliwatin dugdugan batune ene buat lakar ngalih cening, aketo masih cening tusing lakar ngliwatin dugdugan batune muah tugune ene buat lakar ngalih ua, maduluran pepineh ane tan rahayu.\n53Dumadak Widin Dane Abraham muah Widin Dane Nahor, dadi hakim di pantaran iragane.” Dane Yakub tumuli masumpah, masrana nyambat parab Ida Sang Hyang Widi Wasa, sasungsungan Dane Ishak ajin danene, buat ngamanggehang prajanjiane punika.\n54Samaliha Dane Yakub raris nampah wewalungan kanggen aturan ring gununge punika. Dane ngundang kadang wargan danene buat sareng-sareng majengan irika. Sawusan majengan dane sareng sami makolem ring gununge punika.\n55Benjangne pasemengan Dane Laban ngaras putu-putun danene miwah oka-okan danene, sarwi ngamertanin dane sami. Wusan punika Dane Laban raris mawali mantuk ka jeron danene.


Mligbagang Aran Bebalian | PEKRAMAN PURANTARA BUGBUG\nMligbagang Aran Bebalian\nNgantos tahun 80 an menawi nenten meweh iraga ngrereh caciren krama Baline sane maagame Hindu. Salah sinunggil cecirene punika wantah saking pesengan nyane ring ajeng. Yening ring ajeng parabe madaging Putu, Gede, Wayan, Made, Nengah, Nyoman, Komang utawi Ketut sampun janten lan pastika prasida kasengguhan dane wantah krama Bali pamekas nyane sane maagama Hindu. Kenten taler ring pesengan Ida Bagus, Ida Ayu, Desak, I Dewa, Anak Agung, I Gusti, wantah pinaka ceciren soroh utawi catur wangsa. Nanging ri tepengane mangkin ring jamane sekadi mangkin menawi kalintang meweh antuk nyengguhang sametone saking parab nyane, napike dane anak Bali utawi nenten. Dwaning mangkin sampun makeh kapanggihin sameton Baline sane maagama Hindu nenten malih nganggen pesengan utawi parab pinaka ceciren sane kabowasang ring ungkur. Sameton sane asapunika ngandikayang wantah, nenten wenten wewanengan malih yening ipun waneng nganggen parab I Wayan, I Nengah lan sane siosan ring ajeng pesengan nyane. Sane kalintang nyeksek ring dade wantah nyancan ngakehang sameton Baline sane matilar saking tradisi leluur nyane kadasarin antuk manah kimud lan sok gengsi utawi sok moderen.\nPutu Robin sameton Bali sane wantah asli Bali, saking manah sadar nenten malih ngaggen adan Bebalian ring ajeng parab putra lan putrin nyane. Putrinyane kapertama kaparabin Istacy Rosree Octaviani Robin, kenten taler ring putrannyane sane alitan kapesengin Putra Pratama Robin, nenten malih nganggen I Putu, I Made napi malih I Nengah lan I Komang ring ajeng parab nyane. Manut semetone puniki dadalan nyane nenten malih nganggen aran Bebalian ring ajeng parab okan-okannyane wantah pinaka nyarengin pamargin semetone ring dura negara sane sampun mengglobal (meh mehan gombal …).\nPutu Robin nenten ja adiri sane ngambil pamargi sekadi asapuniki. Putu Robin nenten ja generasi kapertama sane nenten cumpu ring kawentenan tradisine puniki. Prof. DR. I Nyoman Erawan, SE. taler nenten ngemanggehang malih aran Babalian ring ajeng pesengan putra-putrannyane, minakadi Ngurah Indra, Mahendrawathi, Ngurah Agus Sanjaya miwah Sukma Dewi.\nPepalihan aran Bebaliane puniki sujatinnyane wantah pinaka ceciren runutan palekadan saking kapertama ngantos oka sane kaping pat. Wayan kaambil saking kruna wayahan, siosan ring Wayan taler wenten semetone sane nganggen aran Gede utawi Putu pinaka ceciren putrannyane kapartama. Mantuke aran Gede utawi Putune punike makehan kaangge oleh semeton Bali ring Denbukit lan Bali kawanan. Nanging mantuke semeton Bali kanginan, Bali tengahan lan Bali kelodan akehan nganggen aran Wayan ring ajeng pesengannyane.\nAran Made mawit saking kruna Madya (tengah) sane kaangge ring ajeng parab anake sane embas nomer kalih. Naler wenten semeton Baline sane ngangge aran Nengah pinaka ceciren anake sane embas nomer kalih. Mantuke ring anak sane embas kaping tiga ring ajeng parabnyane ngangge Nyoman sane mawit saking nyeman utawi tawar. Kawentenan krunane puniki kocap ngambil pratiwimba saking kawentenan gedebong minakadi kulit gedebong sane wenten ring tengahan marase nyeman utawi tawar”.\nSane pinih untat wantah Ketut, sane mawit saking ngetut sane maartos mengikuti, mengekor. Kaangen ring ajeng parab anake sane embas pinih untat utawi nomer pat. Selanturnyane yening wenteh malih anak alit sane embas wusan okannyane kaping pat, papalihan aran Bebalian punika malih ngawit saking Wayan, Made, Nyoman, Ketut lan selanturnyane.\nNenten kejantenang antuk, ngawit pidan tradisi lan pepalihan aran Bebaliane puniki kakawitin. Manut pakar linguistik saking Fakultas Sastra Universitas Udayana Prof. DR. I Wayan Jendra, S.U. pepalihan aran Bebalian sekadi puniki sampun wenten ring abad IV duk Raja Gelgel sane mabiseka ratu Dalem Ketut Kresna Kepakisan sane wantah putra kapat saking Sri Kresna Kepakisan sane kabiseka oleh Raja Majapahit pinaka ngwasawasi ring Puri Gelgel dukke punika. Nanging Jendra nenten janten antuke, napike pepalihan nganggen aran Bebaliane puniki pinaka pengaruh saking Majapahit. Yadiastun asapunika dane janten lan pastika pepalihan ngangge aran Bebaliane pinaka tradisine puniki mamargi sue. Dane taler ngewewehin ngantos abad XX krama Baline rumase banggi lan tinut ring pepalihane puniki. Nanging riwus puniki sikakedik pepalihane puniki nyancan ketilarin utawi nenten saklek pamarginnyane. Goloh nyane pemargin pepalihane puniki nenten ja kapanggihin ring jamane kadi mangkin kemanten.\nSaking nguni taler sampun wenten kepanggihin pesengan utawi parab sane kaambil pinake penampen ring kewentenan gumi lan pinake cihne kasederanaan pepineh anake lingsir nguni, minakadi pesengan : I Logada, I Korempang, I Jineng, I Gingsir, I Silut, Ni Rerod Bekul, I Kasih Sampalan, I Punduh Karipik, I Kari Bego, I Pageh Landep, Ni Tungadi, I Raos Wayah, I Cokot, I Gejer, I Silur, I Regeg, I Raweg, I Kasel, I Ruyun, I Duduk Belur, I Pode, I Naba, I Berno, I Tangseh, I Paleo, I Lempad, I Gebur, I Pantun, I Sadru, I Reneng, I Gingsir, Gredeg, Losin, Rerod Tungadi, Rarud, Gejor, Gebur miwah sane siosan. Pesengan sekadi puniki biasannyane kaambil saking pakibeh jagate duke anake punika embas utawi kaambil saking pakibeh kauripane sadine-dine. Taler nenten ja arang kepanggihin pesengan sane kaambil saking parab semeton nyane, nanging kaubah suara idupnyane kemanten minakadi Saplag, Sapleg, Suplig utawi Saplig. Siosan ring punika pesengan-pesengan semeton Baline nguni wantah pinaka penyanggra utawi nampenin kewentenan utawi pekibeh gumine duke anake alit embas. Taler pesengan semeton Baline nguni wantah pinaka pengaptin anake lingsir ring pianak nyane, mangdane manggih kerahayuan ri pungkur wekas. Mekadi : Suradnya, Suyasa, Merta, Suarta, Arta adnyana, Sugiharta, Sumartawan, Srirahayu, Selamet, Mudarta, Putra, Saputra, Ledang, lan sane siosan.\nPunike taler ring kawentenan jagate sekadi mangkin. Pepalihan aran semeton Baline taler nampenin pakibeh globalisasi saking jagat Eropa lan Amerika minakadi kewentenan aran sekadi : Made David Eka Putra, Ni Putu Deasy Firdayanti, Nyoman Valentina Dussak, Komang Diva Adinda lan sane siosan. Pekibehe sekadi puniki nemonin pucak nyane ritatkali semeton Baline nenten malih ngangge pepalihan aran Bebali, mawinan telas pesengan artis Indonesiane keanggen adan nak Bali. Wenteh makeh pisan pinaka dadalan sane meawinan semeton Baline metilar lan kimud yening nganggen aran Bebalian, dadalane punike minakadi, rumase kimud kesengguh wong Bali, duaning kewentenan wong Baline wantah akidik utawi minoritas. Yening nganggen pesengan utawi aran Bebalian, sampun janten ipun kasengguh wong Bali. Ring Indonesia, Warga minoritas biasannyane meweh pisan antuke manjing ke pacentokan persaingan ritatkala ngaruruh pakaryan utawi ri sajeroning wenten promosi jabatan ring genah pakaryan nyane. Manggihin kawentenane sekadi puniki menawi nenten iwang wenten semetone nenten nganggen aran Bebalian ring ajeng nyane, minakadi : Anaka Agung Oka Mahendra wantah nyengguhang parabnyane antuk Oka Mahendra kemanten, asapunika taler ring pengawi novel lan penyastra Ida Ayu Oka Rusmini, ring kekawiannyane wantah nyurat pesengan nyane antuk Oka Rusmini manten. Nanging pakibehe puniki nenten mamargi ring dane wartawan senior Putu Setia, Sastrawan Putu Wijaya, asapunika taler ring Ekonom I Putu Gede Ary Suta. Dane puniki rumasa cumpu lan rumasa banggi (pede) ritatkala ngunggahan aran Bebalian pinaka jati dirinnyane dados wong Bali.\nSiosan ring punika, dadalan nenten malih tinut ring pepalihan aran Bebaliane wantah pinaka perlawanan marep ring pepalihan kasta sane wenten ring Bali. Indike puniki prasida kapanggihin ring kawentenan pesengan sekadi : Ngurah Suryawan, Gede Ngurah, Nyoman Ngurah Purwa Arsana, Bagus Antara, Agung Mirah Prayoga, Arya Warih Gunawan, yadiastun kawentanan parab Agung wantah ceciren saking soroh utawi wangsa Ksatrya.\nNgantos mangking yening irage manggihin semetone ngangge I Wayan, I Made ring ajeng parabnyane, sampun janten dane kasengguhan saking wangsa Sudra utawi Jaba. Nanging soroh Brahmana ring Desa Budakeling ring Kabupaten Karangasem nganggen pepalihan Bebaliane puniki minakadi Ida Wayan, Ida Made lan sane siosan.\nPakibeh sekadi puniki taler prasida kepanggihinring desa Bugbug, makeh semeton sane ngunine menawi soroh menak, ring jaman milleniume mangkin ngungguhin ring ajeng pesengan nyane antuk Jero, pinake ceciren sametone wantah wargi Jero Kauhan, Jero Kanginan, Jero Kelodan utawi Jero Kaleran, dwaning sekadi bawos penglingsire duke Nguni, pepalihan soroh utawi kasta wantah kecapuhang ring wawengkon Desa Bugbug sajaba Jero ..\nSane lintang, ritatkala wenten semeton Baline sane nyancan ngakehang matilar saking pepalihane puniki, nanging wenten wargi asing utawi wargi sane maagame siosan rumasa banggi nganggen ring parabnyane pepalihan aran Bebaliane puniki. Pariindikane puniki dados kapinggihin ring Desa ring Pegayaman Buleleleng, utawi ring Desa Carang Sari Negara. Minakadi : Ketut Syahruwardi Abbas, Made Muhammad Saleh, Nyoman Yusuf, Fransiscus Made Agus Hanzantha. Wargi asing taler nenten je rumase kimud napi malih rumase dados wong kuno ngangge aran pepalihan Bali ring ajeng pesengannyane, Sejarah Bali sampun nyurat kawentenan anak istri sane mawit saking Scotlandia mapesengan Vanina Walker sane ngentosin pesengannyane antuk Ni Ketut Tantri ring kakawiannyane : Revolusi di Nusa Damai. Dadalannyane wantah antuk rase tresna lan bangginnyane antuk kawentenan Pulau Baline. Pitakene pinake panyiksik bulu : punapi ring semetone sane asli Bali ?, napike kantun kimud nganggen pepalihan aran Bebaliane ?\nOlih : I Made Sujaya. kasadur ke Basa Bali lan kaedit malih olih : I Wayan Ardika


Ketua Tim Penggerak PKK Provinsi Bali Dialog Interaktif "Nambakin Pikun risampune Werda, ring RRI Singaraja - balitopnews.com\nKetua Tim Penggerak PKK Provinsi Bali Dialog Interaktif "Nambakin Pikun risampune Werda, ring RRI Singaraja\nKetua Tim Penggerak PKK Provinsi Bali Putri Koster\nBULELENG, Balitopnews.com - Tim Penggerak PKK sane silih tunggil amongan utamanyane nglaksanayang parikrama sosial miwah sosialisasi sajeroning nincapang kasukertan kramane setata tedun katengahing krama, tiosan sajeroning nguningin langsung kahanan kramane, sepisanan taler nyobyahang indik parindikan-parindikan sane mabuat majeng anak alit wiadin ring anak lingsir.\nSajeroning nyobyahang parindikane punika, Ketua Tim Penggerak PKK Provinsi Bali Putri Koster nglaksanayang sosialisasi melarapan media elektronik, ring rahina Soma (20 Juni 2022 ) ring RRI Singaraja.\nPutri Koster kasarwngin NS. Cokorda Istri Inten Purwaningsih (Koordinator Alzhiemer Wilayah Bali) nlatarang makudang-kudang pidabdab sajeroning nambakin pinyungkan pikun ri kala sampun lingsir.\nKetahnyane, pikun majanten nibenin anak sane sampun lingsir. Nanging matiosan yening selehin saking widang kesehatan, saantukan pikun pinaka silih tunggil pinyungkan sangkaning konsentrasi sane ical saha kabaosang dimensia.\nDimensia puniki prasida nibenin anak lingsir, taler prasida nibenin yowana sane pasif utawi nenten nglaksanayang pikaryan napi-napi. Dimensia utawi pikun puniki prasida metu sangkaning sering bengong wiadin akehan marerepan, arang nglaksanayang olahraga, stres, nyimpen pikobet sane nenten ngamolihang pamargi, saha kalintang osah ring kauripane.\n"Rasa ajerih punika ngawinang iraga mayus nglaksanayang napi-napi, mawinan otot nenten kawigunayang. Parindikane puniki majanten mawesana majeng otak sane mawesana majeng mental wiadin fisik", baos Putri Koster.\n"Nambakin kawentenan pikun dini wiadin pikun berkelanjutan, majanten mangda nguratiang pola hidup sehat, melarapan antuk nguratiang galah masandekan, nguratiang pola ngajeng mangda becik, miwah antuk setata ngwangun bebaosan sane becik sareng kulawarga wiadin krama ring wewidangannyane", baos Putri Koster sane madue prinsip malajah salantang tuwuh yening kantun wenten galah.\nMangda nenten katiben dimensia dini, mawinan patut kasobyahang majeng sira ugi mangda samian prasida uning, saantukan yening nenten kauningin majanten prasida dados pikobet ageng.\nNS. Cokorda Istri Inten Purwaningsih pinaka Koordinator Alzhiemer Wilayah Bali nlatarang yening pikun utawi dimensia pinaka pinyungkan sane prasida nibenin sira ugi saha prasida mawesana kaon majeng parikrama sane kalaksanayang, wiwilanipun mapaiketan sareng pola hidup ri kala kantun yowana.\n"Pola hidup ri kala kantun yowana, sekadi kirang olahraga, nyimpen pikobet ring kayun, kirang mabebaosan sareng anak tios mawinan prasida ngawetuang stres sane prasida ngawinang pikun. Antuk punika Titiang ngelingang majeng samian angga, mangda setata nguratiang pola hidup sehat inggian ring pola makan, nglaksanayang parikrama sane kasenengin, nguratiang galah masandekan miwah ngwangun kanti wiadin bebaosan sareng sira ugi, selami punika ngicen pawesana becik ", baosnyane.\nMangda kauripane sayan becik miwah sukerta, iraga sareng sami mangda prasida adung sareng kulawarga, terbuka ri kala wenten pikobet, nguratiang becik para werda ring jero soang-soang, mangda para lansia prasida degdeg kayunnyane, yening nenten pikun majanten kauripan para lansia taler sayan becik.\nDane nlatarang yening pikun nenten prasida katambanin, nanging wantah prasida katambakin. Saantukan caciren pikun prasida kauningin saking riin minakadi meweh konsentrasi ri kala nglaksanayang parikrama sarahina, sering lali ri kala ngenahang punapa-punapi, lali ring margi ngruruh genah jeneknyane, lali ring pasemetonan utawi kulawarga saha meweh ngambil pamutus ring pianaknyane.\nSajeroning nangiang pangremba saking kramane mangda prasida madue daya guna kecerdasan, parindikane puniki patut kaelingang, mawinan prasida sayan maju saha nglimbak madasar antuk tata susila sane becik.\nSajeroning nambakin kawentenan dimensia utawi pikun, lansia mangda sering-sering kairingang nglaksanayang parikrama sane kasenengin, mapupul sareng sawitrannyane saha saling ibur sareng lansia sane tiosan.(Rls/Btnc)


PARARUDAN 6 BAN - Ida Sang Hyang Widi Wasa raris - Bible Search\nPARARUDAN 5 PARARUDAN 7\n1Ida Sang Hyang Widi Wasa raris ngandika ring Dane Musa: “Ane jani kita lakar nepukin saluiring ane lakar laksanayang Ulun marep teken sang prabu. Ulun lakar maksa ia, apang ia maang kaulan Ulune makaad. Sasajaane Ulun lakar maksa ia apanga ia nundung kaulan Ulune uli guminnyane.”\nIda Sang Hyang Widi Wasa ngesengin Dane Musa\n2Sapangrarisipun Ida Sang Hyang Widi Wasa ngandika ring Dane Musa sapuniki: “Ulun ene Ida Sang Hyang Widi Wasa, 3Ulun suba nyinahang raga teken Abraham, Ishak, muah Yakub, mungguing Ulun ene Sang Hyang Widi Wasa Ane Maha Kuasa. Nanging Ulun tusing matawangang parab Ulune ane suci, nah ento Sang Hyang Widi Wasa teken ia. 4Buina Ulun suba ngae prajanjian teken ia, Ulun suba majanji lakar nglugrain ia tanah Kanaan, gumi di tongosnyane ipidan madunungan, 5nanging ane jani Ulun masih suba mireng sesambatan bangsa Israele kapanjakang baan bangsa Mesire, mawanan Ulun inget teken janjin Ulune. 6Ento krana ane jani kema orahang teken bangsa Israele kene: ‘Ulun ene Ida Sang Hyang Widi Wasa. Ulun lakar ngrahayuang tur mebasang kita ajak makejang uli bangsa Mesire ane manjakang kita. Ulun lakar ngrahayuang tur mebasang kita uli Mesir di tongos kitane dadi panjak. Ulun lakar nibakang pasisip ane gede teken ia, tur Ulun lakar ngrahayuang kita. 7Ulun bakal netepang kita dadi kaulan Ulune, tur Ulun dadi Widin kitane. Kita lakar nawang mungguing Ulun ene Ida Sang Hyang Widi Wasa Widin kitane, yening Ulun suba mebasang kita uli di Mesir di tongos kitane dadi panjak. 8Buina Ulun lakar nuntun kita ajak makejang ka gumi ane suba janjiang Ulun teken Abraham, Ishak muah Yakub maduluran sumpah. Gumine ento lakar paicayang Ulun teken kita makadadi gelah kitane. Ulun ene Ida Sang Hyang Widi Wasa.’ ” 9Dane Musa raris ngrauhang pangandikane punika ring bangsa Israel, nanging ipun tan nyak miragiang baos Dane Musa, santukan ipun sampun pada tan mrasidayang mapineh kabatek antuk abot sangsarannyane.\n10Sasampune punika Ida Sang Hyang Widi Wasa ngandika malih ring Dane Musa sapuniki: 11“Jani kema tangkil tur tekedang teken raja Mesire, tur orahang, mungguing ia patut maang bangsa Israel makaad uli guminnyane.”\n12Nanging Dane Musa matur ring Ida Sang Hyang Widi Wasa sapuniki: “Oduh Ratu Sang Hyang Widi Wasa, bangsa Israel newek tan nyak madingehang baos titiange, napi malih ida sang prabu ring Mesir, napike ida jaga ledang mirengang atur titiange, santukan titiang jadma tan midep mabaos?”\n13Ida Sang Hyang Widi Wasa tumuli masabda ring Dane Musa miwah Dane Harun, sapuniki: “Kemaja orahin bangsa Israel muah prabune di Mesir mungguing Ulun ane ngutus kita buat nuntun bangsa Israel makaad uli tanah Mesir.”\nParaleluur Dane Musa miwah Dane Harun\n14Dane Ruben putran Dane Yakub sane pinih duur, maputra patpat inggih punika: Henoh, Palu, Hesron miwah Karmi. Dane sareng sami punika dados leluur kulawarga sajeroning palingsehan Dane Ruben. Kulawarga punika kawastanin manut parabnyane suang-suang. 15Dane Simeon maputra nemnem inggih punika: Yemuel, Yamin, Ohad, Yakin, Sohar, miwah Saul sane ibunne saking bangsa Kanaan. Dane punika sareng sami dados leluur kulawarga sajeroning palingsehan Dane Simeon. Kulawarga-kulawarga punika kasambat manut pesengan danene suang-suang. 16Dane Lewi madue putra tetiga, inggih punika: Gerson, Kehat miwah Merari. Dane sareng sami punika leluur kulawarga sajeroning palingsehan Dane Lewi. Dane Lewi mayusa satus tigang dasa pitu warsa. 17Dane Gerson madue putra kekalih inggih punika: Libni miwah Simei. Dane sareng kalih madue katurunan akeh pisan. 18Dane Kehat madue oka patpat inggih punika: Amram, Yisar, Hebron miwah Usiel. Dane Kehat mayusa satus tigang dasa tiga warsa. 19Dane Merari madue putra kekalih, inggih punika: Mahli miwah Musi. Punika makasami kulawarga-kulawarga sajeroning palingsehan Dane Lewi miwah katurunan danene suang-suang.\n20Dane Amram ngambil Yokebed, semeton ajin danene, kanggen rabi. Saking rabine puniki raris embas Dane Harun miwah Dane Musa. Dane Amram mayusa satus tigang dasa pitu warsa. 21Dane Yisar madue putra tetiga inggih punika: Korah, Nepeg miwah Sikri. 22Dane Usiel taler maputra tetiga inggih punika: Misael, Elsapan miwah Sitri.\n23Dane Harun ngambil Eliseba, okan Dane Aminadab, semeton istri saking Nahason, kanggen rabi. Dane Eliseba ngembasang putra Nadab, Abihu, Eleasar miwah Itamar. 24Dane Korah madue putra tetiga, inggih punika: Asir, Elkana miwah Abiasap. Dane sareng sami punika dados leluur sorohan Korah. 25Dane Eleasar, putran Dane Harun raris ngambil rabi okan Dane Putiel, raris ngembasang putra Pinehas. Punika makasami dados paralingsir-lingsir kulawarga sajeroning palingsehan Dane Lewi.\n26Dane Harun miwah Dane Musa punika sane kauduhang antuk Ida Sang Hyang Widi Wasa, mangda nantan bangsa Israele makaon saking panegara Mesir. 27Sang kalih punika sane matur ring sang prabu ring Mesir, mangda ida kayun mebasang bangsa Israele.\nPituduh Ida Sang Hyang Widi Wasa ring Dane Musa miwah Dane Harun\n28Daweg Ida Sang Hyang Widi Wasa masabda ring Dane Musa ring panegara Mesir, 29Ida masabda asapuniki: “Ulun ene Ida Sang Hyang Widi Wasa. Orahangja teken sang prabune di Mesir, saluiring sabda ane suba nikayang Ulun teken kita.”\n30Nanging Dane Musa matur ring Ida Sang Hyang Widi Wasa, sapuniki: “Palungguh IRatu wikan mungguing titiang nenten uning mabaos. Punapike sang prabu pacang kayun mirengang atur titiange?”


Paket Tirtayatra Lombok 2 Hari 1 Malam - Lombok Tirtayatra\nOm swasti astu, angayubagie pisan manah titiyang majeng ring ratu ide dane sareng sinamian sane sampun ngeledangang galah rauh tirtayatra ke Lombok. Puniki titiyang ngaturang Paket Tirtayatra Lombok 2 hari 1 malam. Paket Tirtayatra Lombok 2 hari 1 malam puniki gabungang titiyang saking pemargin Dang Hyang Nirarta sareng Ide Anak Agung Ngurah Karag Asem rauh ke Lombok.\nRahine kepertame : Pelabuhan Lembar – Pura Penataran Agung Rinjani (BLD)\nSuksme aturang titiyang antuk kerauhan ratu ide dane sareng sami ring Lombok. Rahinane sane mangkin irage jagi ngelaksanayang tirtayatra ke Pura Penataran Agung Rinjani. Sepengerauh ratu ide dane sareng sami ring Pelabuhan Lembar Lombok, ratu ide dane atosang titiyang ring Pelabuhan Lembar. Paket Tirtayatra Lombok 2 Hari 1 Malam puniki awitin titiyang saking :\nMeninting Resto ring Senggigi. Iriki ratu ide iring titiyang ngaturin majengan (sarapan) raris mesiram, nggentosin koace (ganti baju).\nMedal saking Meninting Resto, raris memargi ke Pura Penataran Agung Rinjani ring Kecamatan Bayan Lombok Utara kirang rangkung 2.5 jam saking Senggigi.\nRauh ring Kantor Desa Sukadana Kecamatan Bayan Kabupaten Lombok Utara, nggentosin pelinggihan antuk mobil engkel awinan Bus nenten preside ngeranjing rauh ring Pura.\nRauh ring Pura Penataran Agung Rinjani merarean merarean ajebos, raris ngemargiang upacara persembahyangan pimpine antuk Jero Mangku (pemangku pura).\nAjengan sampun sayage aturang titiyang ring jabe pura (prasmanan) karyanange antuk kerame Pure Penataran Agung Rinjani.\nMedal saking Pura Penataran Agung Rinjani mewali ke Kantor Desa Sukadana nganggen mobil engkel rauh ring Kantor Desa Sukadana ngeraris malih nggentosin pelinggihan angge Bus sane nuni memargi ke Pure Batu Bolong Senggigi.\nSembahyang bersama ring Pura Batu Bolong\nNumbas oleh – oleh kaos Lombok ring Gendang Beleq sareng Lombok Exotic, susu kuda liar, madu, dodol sareng permen rumput laut ring Palem Perdana sareng makanan khas Lombok sane seosan.\nAjengan sampun sayage aturang titiyang ring Nuansa Indah Resto\nCheck – Hotel\nAcare puput ring rahinane sane mangkin\nRahine Kaping Kaleh : Tirtayatra Ring Kota Mataram – Lembar (BL)\nRahinane sane mangkin pemuput ratu ide dane iring titiyang ngelaksanayang Paket Tirtayatra Lombok 2 Hari 1 Malam. Raris ratu ide dane jagi iring titiyang tirtayatra ring kota Mataram.\nMajengan ring Hotel\nPura Baleku, sepemuput majengan ngeraris budal saking Hotel. Memargi ke Pura Baleku. Pura Baleku puniki kabinawe awinan Pura Baleku genahnyane Dang Hyang Nirartha masemadi seusan ne ring Batu Bolong. Iriki wenten batu sane kabinawe (terkenal) pisan. Yening ratu ide dane preside ngelut batu punike, kocap napi cita – cita sane keharepang gelis kesowecan.\nPura Lingsar kabinawe (terkenal) saking keharmonisan antar umat beragama sane wenten ring Lombok. Pura Lingsar puniki keduwe antuk Ide Anak Agung Gede Ngurah Karang Asem raris keramene saking kaleh agama sane wenten ring Lombok (hindu sareng islam)\nAjengan sampun sayage aturang titiyang ring RM Suranadi\nPura Suranadi, Pura Suranadi puniki karyene antuk Dang Hyang Niratha anggen nuntun kerame hindu sane wenten ring Lombok seantukan dumun durung wenten Pemangku utawi Pedande (Brahmana) ring Lombok. Iriki ratu ide dane iring titiyang mebersih dumun ring Pura Pembersihan Suranadi melukat irike, raris sembahyang ring Pura Ulon Suranadi.\nPura Narmada, santukan Ide Anak Agung Gede Ngurah sampun lingsir nenten preside malih medek ke Gunung Rinjani mulang pekelem ring Danau Segare Anak awinan punike Ide Anak Agung ngendikayang ngarye Pura Narmade. Saking irike Ide Anak Agung Ngacep Gunung Rinjani, ngeraris Anak Agung ngarye petirtean awet muda. Kocap sire sane polih ngelahap toye awet muda punike mekanten mewali muda.\nPura Gunung Pengsong, yening wenten galah sepemuput saking Pura Narmada ratu ide dane jagi iring titiyang medek ring Pura Gunung Pengsong. Yening nenten wenten galah, ratu ide dane iring titiyang memargi ke Pelabuhan Lembar raris mewali ke Bali.\nPelabuhan Lembar, wantah ratu ide dane sampun rauh ring Pelabuhan Lembar acara tirtayatra sane sampun kemargiang puput iriki. Suksme aturang titiyang ring ide dane sareng sami dumugi napi sane sampun kemargiang mikolehang sane becik saking Syeh Asung Ide Sang Hyang Widi Wase mepaice ware nugrahe.\nRatu ide dane sareng senamian sane jagi lunge ke Lombok metirtayatra aturang titiyang Paket Tirtayatra Lombok 2 Hari 1 Malam puniki sane pinih becik pisan kemargiang. Antuk pemesanan sareng harga, durus hubungi titiyang saking alamat puniki :


PURWAKANING DADI 42 BAN - Sasampun Dane Yakub polih - Bible Search\nPURWAKANING DADI 41 PURWAKANING DADI 43\nPURWAKANING DADI 42\nSemeton Dane Yusup numbas gandum ka Mesir\n1Sasampun Dane Yakub polih gatra, mungguing ring Mesir wenten gandum dane raris ngandika ring paraputran danene: “Ngudiang dadi cening saling pandreng dogen?” 2Sapanglanturipun dane ngandika: “Bapa ningeh orta, mungguing di Mesir kone ada gandum. Kemaja cening luas ka Mesir meli gandum apanga iraga eda kanti mati makenta.” 3Irika semeton Dane Yusup sareng dasa diri raris mamargi jaga numbas gandum ka Mesir. 4Nanging Dane Benyamin, arin Dane Yusup, nenten kicen antuk Dane Yakub nyarengin semeton-semeton danene, santukan pakayunan Dane Yakub sapuniki: “Dong nyen ia kena baya di jalan.”\n5Ring pantaran jadmane sane rauh numbas gandum ring Mesir, taler wenten paraputran dane Israel, santukan wenten sayah ring tanah Kanaan. 6Duk punika Dane Yusup sampun madeg patih ring Mesir. Dane sane ngadol gandum ring sawatek anake sane rauh saking sakuub jagate sami. Semeton-semeton Dane Yusup taler rauh tangkil ring dane, tur nyumbah ring ajeng danene, kantos prarainnyane nganteg ka tanahe. 7Rikala Dane Yusup ngaksi parasemeton danene, digelis kelingan antuk dane, nanging dane mapi-mapi sakadi anak sane tan uning ring dane sareng sami. Dane Yusup nyapa dane antuk pangandika sane sada bangras kadi asapuniki: “Jerone uli dija?”\nPasaur danene: “Titiang saking tanah Kanaan gumanti praya numbas pangan.”\n8Dane Yusup ngelingin semeton-semeton danene, nanging dane nenten kelingan antuk parasemeton danene. 9Irika Dane Yusup raris eling ring sumpena-sumpenan danene, sane ngeniang indik parasemeton danene punika. Dane raris ngandika ring dane sareng sami: “Jerone ene mata-mata. Jerone teka mai buat nyelehin, dijanan mirib gumine ene tusing misi pajagaan.”\n10Nanging pasaur danene: “Nenten pisan ratu! Titiang parakaulan palungguh iratu rauh mriki wantah jaga numbas pangan kewanten. 11Titiang sareng sami puniki manyama tunggal purus. Titiang boyaja mata-mata nanging titiang jadma jujur.”\n12Nanging pangandikan Dane Yusup: “Sing saja keto. Jerone teka mai buat nyelehin dijanan mirib gumine ene tusing misi pajagaan.”\n13Dane sareng sami raris matur: “Titiang sareng sami puniki manyama sareng roras tunggal bapa, saking tanah Kanaan. Sakewanten adin titiange sane adiri sampun tan kantun. Sane pinih alit mangkin kantun jumah sareng ring bapan titiange.”\n14Dane Yusup malih ngandika: “Jerone ene saja tuah mata-mata, buka ane orahang tiang ibusan. 15Ane jani jerone lakar uji tiang, kene: Sajeroning parab ida sang prabu tiang masumpah, mungguing jerone tusing dadi makaad uli dini, satonden adin jerone ane paling cerika ento teka mai. 16Kema aukud uli pantaran jerone, mulih ngalih adin jerone ento. Nanging ane lenan, patut enu nongos makurung dini. Malantaran ento raos jerone prasida kabuktiang apake raos jerone saja, apa bobab. Tur yen tusing saja, uli krana panyeneng ida sang prabu, jerone ene saja tuah mata-mata.” 17Dane sareng sami raris katahan, tigang rahina suenipun.\n18Ring rahina sane kaping tiganipun Dane Yusup ngandika ring dane, sapuniki: “Tiang takut teken Ida Sang Hyang Widi Wasa, sawireh keto kene pesan baan apang jerone enu idup. 19Yen saja jerone anak jujur, depang nyaman jerone aukud makurung di tongos tahanane ene, nanging ane lenan, kemaja mulih abaang sapakurenan jerone gandum, apang eda ia kanti mati makenta. 20Nanging adin jerone ane paling cerika ento, patut edengang teken tiang, apanga raos jerone ento saja mabukti, apang jerone tusing matiang tiang.” Indike punika raris kamargiang antuk dane sareng sami. 21Dane raris pada mabaos sapuniki: “Saja-sajaan jani iraga naanang dosan iragane marep teken iadi ento. Bes suba tepuk, kenken rasan seksek kenehne, dugase ia ngasih-asih ngidih urip teken iraga, nanging iraga tusing ngrunguang pangidihne ento. Ento krana ane jani iraga nampi pakewuh buka kene.”\n22Dane Ruben raris masaur: “Ipidan suba orahin beli, eda pesan ngae dosa marep teken anake cerik ento. Nanging adi tusing nyak madingehang munyin beline. Ane jani iraga patut ngemasin angkihan anake cerik ento.” 23Nanging dane sareng sami nenten uning, mungguing Dane Yusup ngresep ring bebaosan danene, santukan dane nganggen juru basa rikala mabaos ring Dane Yusup. 24Dane Yusup tumuli kesah saking irika, raris nangis. Sasampune dane mrasidayang malih mabaos, dane raris mawali mrika tumuli ngambil Dane Simeon, saha negul dane ring ajeng parasemeton danene.\nParasemeton Dane Yusup budal ka Kanaan\n25Sasampune punika Dane Yusup raris mrentahang, mangda wadah gandum parasemeton danene kadagingin gandum, tur jinah danene suang-suang mangda kawaliang ring karungnyane, tur mangda dane sareng sami pada kicen bekel pabuat ring margi. Indike punika raris kalaksanayang kadi asapunika. 26Wusan punika dane sareng sami raris ngunggahang gandume punika ring tundun keledaen danene suang-suang, tumuli kesah saking irika. 27Wengine ring genahe madunungan, rikala wenten sane ngagah karungnyane jaga ngwehin keledaennyane neda, raris kacingak jinahnyane wenten ring bungut karungnyane. 28Dane raris nguningayang indike punika ring semeton-semetonnyane sapuniki: “Pipis tiange ulihanga, ene apa di tengah karung tiange!” Dane sareng sami raris engsek, tur pada ngetor saling pandreng, sarwi mabaos sapuniki: “Apake ane kakardi baan Ida Sang Hyang Widi Wasa marep teken iraga ene?”\n29Sasampun dane rauh ring ajeng Dane Yakub, ajin danene ring tanah Kanaan, saluiring paindikan sane tandangin dane, makasami uningayang dane. Sapuniki atur danene: 30“Anake agung sane madeg ratu ring Mesir, sampun nyapa tiang sareng sami antuk pangandika sane bangras tur tiang sareng sami kadalih dados mata-mata buat nyelehin jagat idane. 31Nanging tiang matur sapuniki: ‘Titiang puniki jadma jujur. Titiang puniki boya mata-mata. 32Titiang manyama sareng roras tunggal purusa, sane adiri sampun tan kantun, tur sane pinih alit sane mangkin nyarengin bapan titiange ring tanah Kanaan.’ 33Raris anake agung, sane madeg ratu irika, ngandika sapuniki: ‘Kene lakar baan tiang nawang, apa jerone saja jujur apa tusing. Depang nyaman jerone enu dini aukud sig tiange. Ane jani kemaja mulih abaang pakurenan jerone gandum, apanga ia eda kanti mati makenta. 34Suba keto ajak adin jerone ane paling cerika ento mai. Ditu lakar buktiang tiang, mungguing jerone saja tusing dadi mata-mata, nanging anak ane jujur. Ditu mara tiang lakar nguliang nyaman jerone ene, tur jerone dadi bebas ngentap gumine ene.’ ”\n35Ritatkala dane sareng sami pada mriokang daging karung danene, raris panggihin dane pusi-pusi wadah jinah danene suang-suang, tur dane sareng sami miwah ajin danene raris pada jejeh. 36Dane Yakub, ajin danene, raris ngandika ring dane sareng sami sapuniki: “Apake cening makeneh apanga bapa kelangan pianak bapane makejang? Yusup suba tusing enu, tur Simeon masih tusing ada. Ane jani Benyamin buin nagih ajak cening kema. Mula tuah lacur bapane!”\n37Dane Ruben raris matur ring ajin danene, sapuniki: “Pianak tiange muani kekalih puniki anggen tiang wala. Yen Benyamin nenten aturang tiang mawali malih ring bapa, rarisang sampun pademang pianak tiange kekalih puniki. Pisarayangja ipun ring tiang, sinah ipun jaga aturang tiang malih mawali ring bapa.”\n38Nanging pangandikan Dane Yakub sapuniki: “Pianak bapane ento tusingja lakar baang bapa luas kema ngajak cening. Sawireh belinne suba mati, tur ane enu tuah ia dogen. Yen ia kena bencana di jalan, ento lakar ngranayang bapa ane suba tua ene lakar mulih ka tanahe wayah ulihan sedih kingking.”


Ngadol Warisan Sangkaning Yadnya ~ PorosanBali\nHome » OPINI » Ngadol Warisan Sangkaning Yadnya\nRisajroning ngamargiang satunggil yadnya, krama Hindu kaaptiyang mangda ngutamayang yadnya sane satwika. Satwika yandnya sane madasar antuk kalascaryan miwah sastra, sampun majanten jagi numbuhang rasa eling umat nyujur kasukertan jagat.\nKrama Hindu ring pungkuran puniki, akehan uleng ring upacara kemanten, tanpa uning ring katatwanipun. Kawiaktiane, yadnya wantah pangweruhan saha niasa-niasa agama. Yadnya sane madasar mule keto wiadin gugon tuwon patut kaicalang. Kantun akeh krama durung ngresepang smertin yadnya anggen nyalantarayang pemargin satwika yadnya Yadnya satwika pinaka rasa bakti sane suci hening madasar antuk kalascaryan majeng Ida Bhatara sane banget kaapti. Melarapan antuk punika , prasida raris nyujur kahuripan sane sukerta Dahating kaon yening yadnya sane kamargiang kantos jor-joran, pamupute wantah baris-berbaris, hadap kanan hadap kiri. “Gengsi”, kenten akeh sane kapiragi ring margi. Parindikan sekadi punika mangda ngawit mangkin kaicalang.\nYadnya massal utawi kinembulan wantah pinaka pikamkam dahating luih saha patut kasanggra becik olih samian krama. Siosan ngirangin tategenan krama Hindu sepisanan nincapang karumaketan krama, sida sagilik-saguluk salunglung sabayantaka.


Bengkung - kamus bahasa bali\nobstinate, not obeying, one who won't do as he is told, not good (Adjective)\nBendel (Nusa Penida); Bergah (Nusa Penida)\nPutu Runa bengkung pesan sing nyak ningehang munyi reramanne\nIn Balinese: Tetep masih ade sane positif corona, ape mule rakyate ne bengkung ape peraturane sane pelih.\nIn Balinese: Saran titiang sampunan bengkung, tetap ring jero lan tetap berkreasi\nIn Indonesian: Saran saya jangan membantah apa yang telah dihimbau.\nIn Balinese: Yén penyakit COVID-19 nu ngidaang ngubadin, nanging yén penyakit bengkung keweh ngubadin.\nIn Balinese: De bengkung nah!\nIn Balinese: jalan laksanayang intruksi prajanitiné\nnglaksanayang sosial distancing ngoyong jumah megaé jumah melajah jumah kéto masih ngrastiti Widi jumah sud monto bengkung\napang iraga ngidang pakedék pakenyung.\nIn Balinese: Nanging I Titih bengkung, tusing dadi orahin, lantas ia sahasa ngutgut Ida Anake Agung.


Bli Wayan: Desa Trunyan\n05.26 Diposting oleh Andika Artha Putra I Wayan\nMangkin sang tetiga nglanturang pamargi, raris ida sampun kocap ring Desa Kedis, irika arine angob ngantenang Desa Kedise punika. Irika akeh wenten paksi sane ngulangunin manah, raris ida nguber paksine pacang kaambil kabakta budal, sakewanten rakane nenten nagingin pinunas arine, laut ida bendu. Arine nenten kadadosang nyarengin pamargine. Raris arine kasepak turin runtuh masila. Punika mawinang ring Desa Kedis wenten bedogol masila maparab Ratu Sakti Sanghyang Jero.\nSang kalih nglanturang mamargi ring sisin Danu Bature. Lampah ida nuju sisi kanginang. Raris ida manggihan anak istri sareng kalih sedek makutu. Arine garjita kayune, santukan uli pidan tusing taen manggihin manusa. Ida mapakayun nampekin anake punika nanging nenten kalugra olih rakane. Arine nuukin kayune raris kadukain olih rakane, nenten kicen nyarengin pamargine.\nPutra sulung nglanturang mamargi ngeruruh boo miike punika. Ida manggihin taru ageng, ring bongkol tarune wenten anak istri matimpuh tur tarune punika maboo miik ngalub. Ida mabowos ring kayun, “O..ne, ane mabo miik nganteg ka tanah Jawane.” Ida mapakayun nampekin anak istri punika , anak luh jegeg kadi widyadari saking suargan. Ida mapakayun jagi ngambil anak istrine kadadosan rabi. Pakayunan idane kalinggihin ring anak istrine punika, tur lamaran ida katrima, nanging wenten pinunas anak istrine punika. Pinunase asapuniki,”Yening I Ratu mapakayun jagi ngambil titiang, tur kanggen rabi mangda I Ratu ngadeg kaprabon iriki, mangda dados pancer ( pasek), pinaka pamucuk Desa Tarunyan puniki”. Ida sang putra sulung nagingin pinunas anak istrine punika, digelis mapidadbdab ngwangun karya pawiwahan.\nKasuen-suen Ida ngambel jagat ring Tarunyan, ajerih pakayunan idane, santukan tarune maboo miik ngawinang sinah akeh duratmakane jagi mapakayun nyaratang kayune sane dahat mautama pisan. Putra sulung magelar Ratu Pancering Jagat mabawos ring panjak idane maka sami, mangdane nenten kadadosang nanem sawane, kapatutang sawane mangda kasirepang. Yening sampun asapunika sinah tarune nenten malih mabo kanti ka tanah Jawane.


Kejadian 38 (BALI)\n1Duk punika dane Yehuda matilar saking genah parasemeton danene, raris madunungan ring umah wong Adulame, sane mawasta Hira.\n2Irika dane matemu ring anak istri wong Kanaan adiri, okan Dane Sua, tumuli kanggen rabi.\n3Anake istri punika raris mobot, tumuli ngembasang rare lanang adiri, tur anake alit punika kapesengin Er.\n4Sasampune punika, anake istri punika malih mobot, tumuli ngembasang rare lanang adiri, raris anake alit punika kapesengin Onan.\n5Wusan punika anake istri punika malih ngembasang rare lanang adiri, tumuli kapesengin Sela. Duk anake alit punika embas, dane Yehuda nuju wenten ring Kesib.\n6Sasampune punika, dane Yehuda, ngrerehang Dane Er, okan danene sane pinih duur punika, rabi sane mapesengan Tamar.\n7Nanging Dane Er, malaksana dursila ring ayun Ida Sang Hyang Widi Wasa. Duaning punika Ida Sang Hyang Widi Wasa raris nyedayang dane.\n8Dane Yehuda raris ngandika ring Dane Onan: “Juangja kurenan belin ceninge ento, buat nylediinin belin ceninge, laut tumbuhangja katurunan pabuat belin ceninge!”\n9Nanging Dane Onan uning, mungguing katurunane punika benjangan boyaja dados druen danene. Duaning punika sabilang dane matemu semara ring rabin rakan danene punika, semaran danene kakutang, mangda dane nenten numbuhang katurunan pabuat rakan danene.\n10Nanging indik sane margiang dane punika, sawiaktinipun tan patut ring ayun Ida Sang Hyang Widi Wasa, duaning punika dane taler kasedayang antuk Ida Sang Hyang Widi Wasa.\n11Dane Yehuda raris mabaos ring Dane Tamar, mantun danene punika, sapuniki: “Mulihja cening malu ka umah bapan ceninge, tur antiang kanti pianak bapane I Sela ento kelih.” Santukan sapuniki pakayunan dane Yehuda: “Dong nyen ia mati buka beli-belinne makadadua ento.” Dane Tamar raris kesah saking irika, tumuli jenek malinggih ring jeroan ajin danene.\n12Suening sue, rabin dane Yehuda raris seda. Sasampun lintang masa kasungsutan danene, dane Yehuda raris lunga ka Timna, ring genah anake nyukur bulun biri-birin danene, kasarengin antuk sawitran danene, wong Adulam punika.\n13Ritatkala Dane Tamar polih gatra, mungguing matuan danene sedekan lunga ka Timna, jaga nyukur bulun biri-birin danene,\n14dane raris nglukar busanan balun danene, tumuli ngrangsuk pangangge anyar tur ngangge angkeb prarai. Dane raris lunga tur malinggih ring gapuran desa Enaime ring margine sane ka Timna. Santukan dane sampun uning, mungguing Dane Sela mangkin sampun duur nanging dane nenten kaparabiang ring Dane Sela.\n15Ritatkala dane kaksi antuk dane Yehuda, dane kasengguh anak istri panayang, santukan prarain danene kangkebin.\n16Dane Yehuda tumuli nganampekin anake istri sane ring sisin margine punika, sarwi ngandika: “Maija, tiang makeneh medem ngajak luh.” (Dane nenten uning, mungguing anake istri punika mantun danene.) Anake istri punika raris mataken: “Yening tiang ngiring kayun ragane napi sane pacang icen ragane tiang?”\n17Pasaur dane Yehuda: “Tiang lakar ngirimin luh panak kambing aukud uli pantaran kambing muah biri-birin tiange.” Pasaur anake istri punika: “Tiang nunas gegaden, kantos ragane jaga mapetin tiang panak kambing punika.”\n18Dane Yehuda malih mataken: “Gegaden apa ane tagih luh?” Pasaur anake istri punika: “Sane tunas tiang, kalung stempel miwah teteken sane bakta ragane punika.” Barang-barange punika raris makasami kapaicayang antuk dane Yehuda, tur dane raris matemu semara ring anake istri punika. Anake istri punika raris mobot ulihan dane Yehuda.\n19Dane Tamar raris budal, panganggen danene raris kalukar, tur malih ngrangsuk busanan balun danene.\n20Rikala dane Yehuda mapetang panak kambing ring sawitran danene wong Adulam punika, buat nebus gegaden danene ring anake istri punika, anake istri punika nenten panggihin ipun.\n21Ipun raris mataken ring anake irika: “Ring dijake umah anake istri panayang sane pecak negak ring sisin margine ring Enaim punika?” Pasaur sang tinakenan: “Iriki tan wenten anak istri panayang.”\n22Ipun raris mawali ka genah dane Yehuda, sarwi matur: “Ipun tan wenten panggihin tiang. Samaliha anake irika maosang ring tiang mungguing irika nenten wenten anak istri panayang.”\n23Dane Yehuda raris ngandika: “Banggayang sampun barang-barange punika ambil ipun, mangda sampunang iraga dados kakedekan. Sawiaktinipun tiang sampun ngirimang panak kambinge punika, nanging ipun nenten panggihin semeton.”\n24Sasampun maletan sawatara tigang sasih suenipun, dane Yehuda raris mireng gatra, mungguing Dane Tamar, mantun danene sampun dados panayang, tur sampun mobot, uli krana dados panayang punika. Dane Yehuda raris ngandika: “Ajakja ia mai tur tunjel ia kanti mati!”\n25Rikala dane jaga kajak mrika, Dane Tamar maputusan matur ring matuan danene, sapuniki: “Tiang kabelingin antuk anake lanang sane nruwenang barang-barange puniki. Indayangja tureksain, sapasira sane nruwenang: kalung stempel miwah tetekene puniki?”\n26Dane Yehuda nureksain barang-barange punika, sarwi ngandika: “Sawiaktinipun anake istri punika sane sujati patut, santukan tiang sampun nenten matemuang ipun ring pianak tiange I Sela.” Dane Yehuda raris nenten aor malih ring anake istri punika.\n27Ritatkala anake istri punika jaga ngembasang rare, nyata pisan wenten rare kembar ring garba wasannyane.\n28Rikala dane ngembasang rare, salah tunggal rarene punika ngamedalang tangannyane, raris kagambel antuk bidane, tur kategulin benang barak, sarwi mabaos sapuniki: “Puniki sane riinan medal.”\n29Nanging rarene punika malih ngedeng tangannyane, raris embas semetonnyane lanang, tur bidane punika mabaos: “Siteng pesan cening mamuuk pesu.” Duaning punika rarene punika kapesengin Peres.\n30Sasampune punika semetonnyane lanang, sane tangannyane kategulin benang barak raris embas. Rarene punika raris kapesengin Serah.


Panampen indik Utsaha Nangiang Pariwisata ring Bali - Panampen indik Utsaha Nangiang Pariwisata ring Bali\nPanampen indik Utsaha Nangiang Pariwisata ring Bali\nKawentenan gering agung Covid-19 puniki banget pisan ngawinang pariwisata ring Bali kaon. Toris-toris saking dura negara akehan budal ka negarannyane santukan ajerih ring panglahlah Covid-19 puniki.\nMakudang-kudang pidabdab sampun kamargiang olih pemerintah, utamannyane ring Bali mangda prasida nambakin panglahlah Covid-19 puniki, minakadi mangda kramane nganutin prokes, ngangge masker, jaga jarak, nenten mapupul, mavaksin, miwah sane lianan. Sane mangkin wenten pikayun pemerintah miwah masyarakat ring Bali jagi nangiang malih pariwisatane mangda sakadi dumun kantos ka pungkur wekas.\nRing galah sane becik puniki, titiang purun mapaungu ring pemerintah utawi ring pemangku kebijakan sane uning ring indik pariwisata inggih punika.:\n1. Nincapang promosi pariwisata Baline ring media sosial. Becikan yening prasida kasobiahang nganggen pamargi sane kreatif sakadi ngarya video genah wisata, ngicen hadiah majeng krama sane kayun mromosiang wisata, miwah sane siosan.\n2. Ngelisin mempercepat miwah mikayunin indik galah karantina majeng tamiu utawi wisatawan. Indike puniki santukan yening nyansan sue torise makarantina, galah torise jagi malila-cita nyingakin kaluwihan Pulau Dewatane pacang nguredang. Bilih-bilih torise polih matumbasan oleh-oleh ring genah sane sampun kacumawisang, pastika pangrauh para tamiune nenten karasayang olih krama sane ngrereh pangupa jiwa saking tamiu utawi wisatawan, taler krama tiosan sane biasane keni kretesan jinah saking pariwisata.\n3. Nglimbakang potensi wisatawan domestik. Ring aab jagat sakadi mangkin, nenten tios sameton krama Bali sane dados andelang anggen ngemargiang ekonomi, pamekasnyane ring wewidangan pariwisata. Minab antuk ngaturang promo majeng krama Bali sane kayun malancaran. Mangda nenten dados penonton kemanten. Sinah wenten pikenohnyane.\nInggih, wantah sapunika atur paungu titiang, dumadak wenten pikenohnyane. Tan lali titiang nunas agung pangampura.


Imamat 6 (BALI)\n1Ida Sang Hyang Widi Wasa maicayang pidabdabe sane ring sor puniki ring Dane Musa.\n2Yening wenten anak ngardi dosa pamantuka ring Ida Sang Hyang Widi Wasa, malantaran ipun nenten nyak ngwaliang barang sane katitipang ring ipun antuk sesamannyane wong Israel, wiadin malantaran mamaling barang sesamannyane, wiadin malantaran nguluk-uluk sesamanipune,\n3wiadin malantaran ipun nenten ngaku ngeniang barange sane sampun ical tur masumpah mungguing ipun nenten wenten ngeniang barange punika, ipun patut ngaturang aturan panaur danda.\n4Ipun patut ngwaliang napija sane sampun keniang ipun malantaran cara sane nenten jujur. Ring rahina ipun kuningin iwang punika, ipun patut ngwaliang sategepipun ring sang sane nruenang barange punika, samaliha patut kawewehin malih apahliman.\n6Ipun taler patut ngaturang biri-biri wiadin kambing muani sane tan paceda ring ajeng sang pandita, makadados aturan panaur danda pamantuka ring Ida Sang Hyang Widi Wasa. Pangargan aturane punika katetepang manut ring patokan sane resmi.\n7Sang pandita patut ngaturang aturan punika pabuat dosan anake punika, irika Ida Sang Hyang Widi Wasa pacang ngampurayang dosannyane.\n8Ida Sang Hyang Widi Wasa nitahang ring Dane Musa,\n9mangda dane ngrauhang ring Dane Harun miwah paraputran danene, indik pidabdab aturane sane maborbor. Aturane sane maborbor punika patut kabanggayang ring pamorboran aturane awengi mepek, tur geninnyane mangda tetep kantun ngendih.\n10Sasampune punika sang pandita ngrangsuk jubah miwah jaler lenen raris ngambil abu sane madaging muluk sane kantun ring pamorboran aturane punika raris kagenahang ring sisin pamorboran aturane punika.\n11Sasampune punika dane patut nyalinin busanan danene, tumuli ngambil abune punika kabakta ka genahe sane kasuciang sane wenten ring jaban pakemahane.\n12Genine sane ring pamorboran aturane punika patut setata ngendih, tur sampunang pisan naenin padem. Nyabran semengan sang pandita patut ngimbuhin saang ring pamorboran aturane punika, saha nabdabang aturane sane maborbor irika miwah morbor muluk aturan karahayuane punika.\n13Genine ring pamorboran aturane punika patut setata ngendih tur nenten kengin kabanggayang padem.\n14Sane inucap ring sor puniki, pidabdab indik aturan sesajen. Sang pandita katurunan Dane Harun, sane patut ngaturang aturan sesajen pamantuka ring Ida Sang Hyang Widi Wasa ring arepan pamorboran aturane.\n15Sasampune punika dane patut ngambil tepunge punika agemel miwah minyak lan menyan sane ring tepunge punika tumuli kaborbor ring pamorboran aturane makadados cihna mungguing aturane punika makasami sampun katur pamantuka ring Ida Sang Hyang Widi Wasa. Ambun aturane punika ngawinang ledang pakayun Ida Sang Hyang Widi Wasa.\n16Sisannyane patut kajengang antuk parapanditane. Tepunge punika patut kapanggang kanggen roti tan paragi tur kajengang antuk sang pandita ring genahe sane suci, inggih punika ring natar Kemah Linggih Ida Sang Hyang Widi Wasa. Ida Sang Hyang Widi Wasa sampun maicayang punika ring parapanditane makadados eduman danene sajeroning aturan rayunane punika. Aturane punika kalintang suci, tan bina sakadi aturan panyupat dosa, miwah aturan panaur danda punika.\n18Pabuat sapanglanturipun sawatek katurunan Dane Harun sane lanang kengin ngajengang rotine punika. Punika makadados eduman danene sane tetep saking sakancan aturan rayunane sane katurang ring Ida Sang Hyang Widi Wasa. Anake sane ngusud aturan rayunane sane sampun katurang, pacang keni sengkala ulihan kakuatan kasucian aturane punika.\n19Ida Sang Hyang Widi Wasa maicayang ring Dane Musa, pidabdab sane inucap ring sor puniki, inggih punika,\n20indik maduijatiang pandita katurunan Dane Harun. Ring rahinan danene kaduijatiang, dane patut ngaturang tepung gandum akilo pamantuka ring Ida Sang Hyang Widi Wasa, (asah ring aturan sesajen sane katurang nyabrah rahina), atenga katurang rikala semeng atenga rikalaning sore.\n21Tepung gandume punika patut kadukin minyak, raris kapanggang ring pamanggangane tur sasampune punika raris kenyagang, tumuli katurang dados aturan sesajen, ambunnyane ngawinang ledang pakayunan Ida Sang Hyang Widi Wasa.\n22Ring masa-masa sane jaga rauh, salami-laminipun, sawatek katurunan Dane Harun, sane madeg dados Pandita Agung patut ngaturang aturan sane kadi asapunika. Aturane punika patut kaborbor makasami, makadados aturan pamantuka ring Ida Sang Hyang Widi Wasa.\n23Aturan sesajen sane katurang antuk sang pandita punika nenten pisan dados kajengang, makasami patut kaborbor.\n24Ida Sang Hyang Widi Wasa nitahang ring Dane Musa,\n25mangda maicayang pidabdab indik aturan panyupat dosa, ring Dane Harun miwah paraputran danene. Wewalungan sane kanggen aturan panyupat dosa, patut katampah ring sisi kaler pamorboran aturane, ring genah anake nampah wewalungan pabuat aturan sane maborbor. Punika aturan sane kalintang suci.\n26Sang pandita sane ngaturang aturan wewalungane punika patut ngajengang aturane punika ring genahe sane suci, inggih punika ring natar Kemah Linggih Ida Sang Hyang Widi Wasa.\n27Sapasiraja wiadin punapija sane ngantug aturane punika, jaga keni sengkala malantaran kakuatan kasucian aturan punika. Yening wenten pangangge wiadin barang sane keni kecritan getih wewalungane punika, pangangge wiadin barange punika patut kumbah ring genahe sane suci.\n28Sakancan payuk tanah sane kanggen nglablab ulam aturane punika patut kabelahang. Tur yening sane kanggen punika payuk temaga, payuke punika patut kasutsut tur kumbah antuk toya.\n29Sakancan kulawargan sang pandita sane lanang kalugra ngrayunang aturane punika; aturane punika kalintang suci.\n30Nanging sakancan wewalungane sane getihnyane kabakta ka jeroan Kemah Sucine, tur kagunayang sajeroning upacara buat ngampurayang dosa, wewalungane punika nenten patut kajengang. Punika patut kaborbor.


Bilangan 18 (BALI)\n1Ida Sang Hyang Widi Wasa masabda ring Dane Harun, sapuniki: “Kita muah pianak-pianak kitane makamuah wong Lewine makejang patut negen ukuman uli saluiring kapelihan ane masangketan teken ayah-ayahane di Kemah Linggih Ulune, nanging tuah kita muah pianak-pianak kitane dogen ane patut negen kapelihan-kapelihan sajeroning ayah-ayahan darma kapanditane.\n2Ajakja kadang wargan kitane mai, nah ento suku Lewine, buat magae bareng-bareng ngajak kita, muah nulungin kita dikalan kitane muah pianak-pianak kitane ngaturang ayah di Kemah Linggih Ulune.\n3Suku Lewine patut nyalanang tetegenan marep teken kita muah pianak-pianak kitane tur nglaksanayang ayah-ayahannyane di Kemahe ento, nangingke ia tusing dadi ngusud barang-barange ane suci ane ada di Tongose Ane Suci muah di pamorboran aturane. Yen prade ia ngusud, ia muah kita lakar mati.\n4Ia ajaka makejang patut magae bareng-bareng ngajak kita tur nyalanang saananing tetegenan muah ayah-ayahan di Kemah Linggih Ulune. Nanging anake ane tusing maan kawenangan buat magae ditu, tusing dadi bareng ajak kita ditu.\n5Tuah kita muah pianak-pianak kitane dogen ane patut nyalanang tetegenan ngaturang ayah di Tongose Ane Suci muah di pamorboran aturane, apanga Ulun tusing buin duka teken bangsa Israele.\n6Ulun ane suba nyelik kadang wargan kitane, nah ento wong Lewine uli pantaran bangsa Israele, makadadi paican Ulune teken kita. Ia suba kanehang pabuat Ulun apanga ia nyidayang ngaturang ayah sajeroning Kemah Linggih Ulune.\n7Nanging tuah kita muah pianak-pianak kitane dogen ane dadi nyalanang darma kapanditan, ane dadi maekin pamorboran aturane muah saananing ane ada di Tongose Ane Maha Suci. Ento ane dadi tetegenan kitane muah pianak-pianak kitane, sawireh Ulun suba nglugrain kita tegak dadi pandita. Asing-asing anak ane tusing maan kawenangan buka keto ia lakar mati, yen ia maekin barang-barange ane suci ento.”\n8Ida Sang Hyang Widi Wasa malih masabda ring Dane Harun sapuniki: “Ingetangja! Sakancan aturan istimewa ane katurang pabuat Ulun, ane tusing katurang malantaran maborbor, ento makejang dadi pikolih kitane. Ento paicayang Ulun teken kita muah katurunan kitane makadadi pikolih salawas-lawasne.\n9Uli pantaran aturane ane paling sucina ane tusing maborbor di pamorboran aturane luire: aturan sesajen, aturan panyupat dosa, muah aturan panaur danda, ento dadi pikolih kitane. Saluiring ane katurang teken Ulun makadadi aturan ane suci, ento dadi pikolih kitane muah pianak-pianak kitane.\n10Kita patut ngajiang barange ento makadadi barang suci, tur daarja ento di tongose ane suci. Tuah anak muani-muani dogen ane dadi naar barange ento.\n11Sajaba ento, sakancan aturan istimewa ane lenan, ane aturanga baan wong Israele, ento masih dadi pikolih kitane. Ento paicayang Ulun teken kita, teken pianak-pianak kitane ane muani-muani muah teken pianak-pianak kitane ane luh-luh. Pidabdabe ento maguna kanti salawas-lawasne. Asing-asing anggota kulawarga ane suba suci manut sopacaraning agama, dadi naar aturane ento.\n12Ulun maicayang teken kita sakancan ane paling melaha uli pantaran pamupon gumine ane alapa paling maluna, ane ngatiban aturanga baan wong Israele teken Ulun, luire: lengis saitun, yeh anggur muah gandum.\n13Ento makejang dadi pikolih kitane. Sawatek anggota kulawargan kitane, ane suci manut sopacaraning agama, dadi naar aturane ento.\n14Saluiring ane ada di Israel, ane suba saking sujati katurang teken Ulun, ento dadi pikolih kitane ajak makejang.\n15Sawatek anake ane lekad paling keliha, wiadin wewalungan ane lekad jumun daana, ane aturanga baan wong Israele teken Ulun, ento dadi pikolih kitane. Nanging kita patut nampi pipis panebus buat asing-asing rare ane lekad paling keliha muah sakancan panak wewalungane ane leteh ane lekad jumun daana.\n16Rare-rarene ento patut katebus dikalaning ia matuuh abulan. Panebus ane katetepang buat ento limang keteng pipis perak, manut aji ane katetepang di Perhyangan Agung.\n17Nanging sampi, biri-biri muah kambing, ane lekad jumun daana ento tusing dadi tebus. Wewalungane totonan sing dadi tuara katurang teken Ulun. Getihne briokang di pamorboran aturane, tur mulukne borbor makadadi aturan rayunan. Bon aturane ento ngledangin pakayunan Ulune.\n18Ben wewalungane ento masih dadi pikolih kitane patuh buka tangkah muah batis ane durian ane kenawan, uli aturan istimewane ento.\n19Sakancan aturan istimewane ane katurang baan wong Israele teken Ulun ento paicayang Ulun teken kita muah pianak-pianak kitane luh muani, buat salawas-lawasne. Ento makadadi pikukuh prajanjian Ulune ane tusing dadi buungang teken kita muah katurunan kitane.”\n20Ida Sang Hyang Widi Wasa malih masabda ring Dane Harun sapuniki: “Kita tusing lakar maan duman cecatu. Di gumine ane janjiang Ulun ento, tusing ada tanah angan atebih ane lakar dadi eduman kitane. Ulun ene Ida Sang Hyang Widi Wasa, ane dadi duman kitane.”\n21Ida Sang Hyang Widi Wasa masabda ring Dane Harun, sapuniki: “Sakancan aturan apahdasan ane aturanga baan wong Israele teken Ulun, suba paicayang Ulun teken wong Lewine. Ene makadadi upahnyane buat ngetangang Kemah Linggih Ulune.\n22Wong Israel ane lenan tusing dadi buin maekin Kemahe ento, apanga ia tusing nibakang danda pati buat dewekne padidi.\n23Ngawit uli jani, tuah wong Lewine dogen ane dadi ngetangang Kemah Linggih Ulune muah negen ayah-ayahane ditu makejang. Pidabdabe ene masih kamanggehang pabuat katurunan kitane ngantos salawas-lawasne. Wong Lewine lakar tusing ngelah duman cecatu di Israel.\n24Sawireh ane dadi duman cecatunnyane, suba paicayang Ulun teken ia, nah ento sakancan aturan apahdasan ane katurang baan wong Israele makadadi aturan istimewa teken Ulun. Ento krana Ulun suba ngandikayang teken wong Lewine ento, mungguing ia tusing lakar maan duman cecatu di Israel.”\n25Ida Sang Hyang Widi Wasa ngandikayang ring Dane Musa,\n26mangda dane ngrauhang titahe puniki ring wong Lewine, sapuniki: “Di kalan kitane nampi aturan apahdasan uli pantaran wong Israele, ane kapaicayang baan Ida Sang Hyang Widi Wasa teken kita, kita patut ngaturang apahdasan uli aturane ento ka ayun Ida Sang Hyang Widi Wasa, makadadi aturan istimewa.\n27Aturan istimewane ene lakar kajiang patuh teken gandum muah yeh anggur ane anyar ane katurang baan ipetani.\n28Malantaran cara buka keto kita masih lakar ngaturang aturan istimewa ane dadi druen Ida Sang Hyang Widi Wasa ane suba tampi kita uli bangsa Israele. Aturan ane istimewa pabuat Ida Sang Hyang Widi Wasa ene patut serahang kita teken Harun.\n29Kita patut ngaturang pahan ane paling melah uli pantaran aturan ane tampi kita ento.\n30Sasubane pahan ane paling melaha ento aturang kita, sisanne dadi juang kita buka ipetani nyuang sisan pamuponnyane, sasubane ia ngaturang aturan.\n31Sisanne ento dadi daar kita ngajak kulawargan kitane, dijaja keneh kitane madaar, sawireh ento makadadi dedaaran kitane ngayah di Kemah Linggih Ida Sang Hyang Widi Wasa.\n32Kita tusingja lakar pelih naar barange ento, yen kita suba ngaturang pahan ane paling melaha di ajeng Ida Sang Hyang Widi Wasa. Nanging eda pesan kita ngletehin aturan wong Israele ento malantaran naar sakancan ane katurang ento, satonden pahan ane paling melaha aturang kita. Yen kita mamurug titahe ento, kita lakar kena danda pati.”


Hakim-hakim 4 (BALI)\n1Sasampun Dane Ehud seda, bangsa Israele malih ngardi dosa pamantuka ring Ida Sang Hyang Widi Wasa.\n2Duaning punika Ida Sang Hyang Widi Wasa manggayang ipun kakaonang antuk Sang Prabu Yabin ratun wong Kanaan sane mrentah ring kota Hasor. Senapatin wadua balan idane mapesengan Sisera, sane malinggih ring Haroset-Hagoyim.\n3Sang Prabu Yabin madue kreta perang besi sangang atus akehipun, tur ida kalintang gemes tur keras pisan mrentah bangsa Israele ngantos kalih dasa taun suenipun. Sasampune punika bangsa Israele raris masesambatan nunas pitulungan ring Ida Sang Hyang Widi Wasa.\n4Duk punika sane dados pamimpin bangsa Israele, inggih punika Nabi Debora rabin Dane Lapidot.\n5Dane Debora biasanipun malinggih ring sor satunggaling wit korma sane wenten ring pantaran Rama klawan Betel ring Pagunungan Epraim, tur wong Israele pada rauh mrika nunas tetepasan ring dane.\n6Sedek rahina anu, dane ngutus anak ngaturin Dane Barak okan Dane Abinoam saking kota Kedes ring wewidangan Naptali, saha kadulurin atur sapuniki: “Ida Sang Hyang Widi Wasa, Widin Israele, sampun mapaica pituduh ring semeton, sapuniki: ‘Jemakja jlemane muani-muani dasa tali uli suku Naptali muah Sebulon, laut ajak ia ka Gunung Tabor.\n7Ulun lakar nunden Sisera, senapatin Sang Prabu Yabine, nyiatin kita di Tukad Kisone. Ia lakar ngaba kreta-kreta perang muah prajuritne, nanging Ulun lakar mapaica kamenangan teken kita nglawan ia.’”\n8Dane Barak tumuli nyaurin Dane Debora sapuniki: “Tiang jaga mamargi yening semeton kayun nyarengin tiang, nanging yening semeton nenten kayun lunga nyarengin tiang, tiang nenten jaga mamargi.”\n9Pasaur Dane Debora, sapuniki: “Inggih tiang sareng! Tiang jaga mamargi nyarengin semeton. Nanging semeton nenten jaga molih kabinawan sajeroning kamenangane puniki, santukan Ida Sang Hyang Widi Wasa nyerahang Sisera ring anak istri.” Irika Dane Debora raris matangi tur mamargi ka Kedes sinarengan ring Dane Barak.\n10Tur Dane Barak mimpin suku Sebulon miwah Naptali mamargi ka Kedes. Sane ngiring Dane Barak miwah Dane Debora wenten dasa tali diri.\n11Daweg punika, Heber wong Kenine punika sampun ngwangun kemahipun ring Kedes, nampek ring wit taru tarbantine ring Saanaim. Ipun sampun palas saking wong Kenine sane lianan inggih punika katurunan Hobabe. Hobab punika ipen Dane Musa.\n12Rikala Dane Sisera mireng mungguing Dane Barak sampun munggah ka Gunung Tabor,\n13dane raris munduhang kreta perang danene sane sangang atus punika makamiwah wadua balan danene sami, raris kapangandikayang mamargi saking Haroset-Hagoyim ngungsi ka Tukad Kison.\n14Irika Dane Debora mabaos ring Dane Barak, sapuniki: “Rarisang mamargi. Ida Sang Hyang Widi Wasa sane nuntun semeton. Ring rahinane puniki Ida sampun mapaica kamenangan ring semeton nglawan Sisera.” Duaning punika Dane Barak raris tedun saking Gunung Tabor, kasarengin antuk wadua balan danene dasa tali diri.\n15Rikala Dane Barak miwah wadua balan danene matempuh yuda, Ida Sang Hyang Widi Wasa ngawinang Dane Sisera miwah kreta lan wadua balan danene sami bingung. Dane Sisera tumuli tedun saking kretan danene raris jerih kapilayu.\n16Dane Barak nguber kreta-kreta miwah wadua balane punika ngantos rauh ka Haroset-Hagoyim, tur wadua balan Dane Sisera makasami kapademang. Angan adiriko nenten wenten sane kantun urip.\n17Dane Sisera malaib ka kemah Yaele, somah Hebere wong Kenine punika, santukan Sang Prabu Yabin sane ring Hasor ngardi prajanjian padame ngajak kulawargan Hebere.\n18Yael raris medal mendakin Dane Sisera, sarwi matur sapuniki: “Rarisang mriki gusti, rarisang ngranjing ring kemah titiange. Sampunangja gusti ajerih.” Irika Dane Sisera raris ngranjing tur dane kengkebang ring ungkur kordene.\n19Dane Sisera raris mabaos ring Yael sapuniki: “Baangja icang ngidih yeh inem, icang bedak pesan.” Yael raris ngungkab klukuh blulang wadah susunnyane, tumuli ngaturin dane nginum. Sasampune punika dane malih kengkebang ring ungkur kordene.\n20Sasampune punika Dane Sisera raris mabaos ring Yael sapuniki: “Majujukja di obag-obagan jelanan kemahe. Yen ada anak teka matakon, apa ada anak malaib mai, orahang tusing ada.”\n21Dane Sisera kalintang lesu, duaning punika dane digelis sirep aris. Irika Ni Yael raris ngambil palu miwah patok kemah, tumuli ipun banban maranin Dane Sisera, raris nyedayang dane malantaran macek pepelengan danene antuk patok kemah, kantos bedah rauh ka tanahe.\n22Rikala Dane Barak rauh ngrereh Dane Sisera, Yael raris medal mendakin dane, sarwi matur ring dane sapuniki: “Rarisangja mriki! Tiang jaga ngaturang jadmane sane rereh mekele.” Dane Barak raris ngranjing sareng ring ipun, tur irika kacingak Dane Sisera seda ring kemahe, pepelengannyane mapacek antuk patok kemah kantos bedah.\n23Ring rahinane punika Ida Sang Hyang Widi Wasa mapaica kamenangan ring bangsa Israele nglawan Sang Prabu Yabin, ratun wong Kanaane.\n24Bangsa Israele sayan mangetang nangsek Ida Sang Prabu Yabin. Pamuputipun bangsa Israele nyirnayang ida.


Taksu Seni miwah Palemahan Bali Matangi - Taksu Seni miwah Palemahan Bali Matangi\nTaksu Seni miwah Palemahan Bali Matangi\nSMA Global Tourism Anugrah Denpasar\nYakti pisan nika panampen sane sampun katur ring ajeng. Nyaga karesikan jagat pinaka utsaha sane patut pisan kauratiang olih krama Baline. Nanging yening manut titiang, nyaga kaasrian miwah karesikan jagat manten nenten ja prasida nudut kayun turise mangda rauh ka Bali. Tegarang pikayunin sareng-sareng, sane penting nika punapi carane mromosiang jagat Bali ka dura negara. Cawisane wantah teknologi digital utawi amabaralaya. Saking video-video kreatif indik genah-genah wisata ring Bali sane kasobiahang ring ambaralaya punika prasida nguningayang Bali piaka suargan ring mercapada. Instagram tiktok miwah youtube dadi genah becik angen ngunggahang video promosi punika. Dumadak ja covid-19 prasida nguredang sapisanan ical mangda turise purun malih malancaran ka Bali.\nBali sampun kasub indik pariwisata budaya miwah palemahan sane pinih asri. Punika mawinan pamerintah sajeroning margiang era new normal kadi mangkin patut ngukuhang indik ilen-ilen, seni budaya, miwah unen-unen duen jagat Baline. Indike punika pinaka silih tunggil taksu sane prasida nudut kayun utawi pinaka daya tarik wisatawan rauh ka Bali. Seni, ilen-ilen, miwah unen-unen ring Bali sampunang pisan kantos kapademang, napimalih pamerintah mangkin kantos nenten nadosang krama Baline margiang saluir seni budaya, duaning yening pamargin kasenian Bali punika nenten wenten sajeroning aab kadi mangkin, janten sampun nenten prasida malih nangiang pariwisata Bali.\nTiosan indike punika, pamerintah taler patut nguratiang saluir kaasrian palemahan jagat Baline. Manut data sekunder sane kasobyahang olih Bali Partnership akehne wenten 50 luu ring Bali wit saking Denpasar, Badung, Gianyar. Iraga uning genah-genah punika pinaka tetujon wisata. Utaminipun ring genah pariwisata, kaptiang mangda ngukuhang utawi margiang pawungu utawi awig-awig sane tenget majeng krama miwah wisatawan sane nenten urati ring karesikan palemahan Bali. Upami indik denda ngutang luu ngawag-ngawag, punika mangda jakti-jakti kakeniang majeng sang sane nenten nganutin awig-awig. Mangkin jakti sampun wenten perda, pergub, miwah perwali kadi punika, nanging durung kabaos tenget mamargi, mawinan akeh kramane nenten rungu saha nyampahang indik karesikan palemahan Bali. Yening selehin malih, sujatine karesikan saha kaasrian jagat Baline taler pinaka silih tunggil indik mautama sane sida nangiang pariwisata Bali, yening kantos cemer palemahane ring Bali, janten sampun nyurudang manah anake rauh ka Bali.\nPamerintah sapatute setata eling ring makakalih indike punika, nanging sinambi margiang punika, mangdane taler setata nguratiang protokol kesehatan sane pinih tenget. Pamerintah taler kaaptiang nyokong prabea pamargin protokol kesehatan majeng krama Baline, mangdane sida rikala margiang utawi mungkah genah-genah wisata krama Baline ten pakewuh sareng ngwantu saluir program pamerintahe. Wantah kadi asapunika sida atur titiang, mogi mapikenoh, titiang nunas geng rena pangampura antuk sahananing kakirangan utawi kaiwangan titiange. Suksma.


PIDARTA | Murniasihmu\n1. NGARAJENGAN PARIWISATA RING BALI\nMatur suksma majeng ring pangenter acara pecentokan mapidarta basa Bali, santukan galahe sane becik puniki kapica ring pasikian titiange. Ida dane sareng sami, pamekas ring para manggala karya lan para panureksa sane dahat suksamyang titiang, para panodia lan para yoana miwah para pamiarsa sami sane banget tresnasihin titiang, sadurung titiang matur amatra, pinih riin ngiring sareng-sareng ngastiti bhakti ring Ida Sang Hyang Widhi Wasa, majalaran antuk panganjali\nMogi-mogi sangkaning sih pasuecan lan asung kertha wara nugraha Ida, prasida titiang ngiring ida dane sareng sami ngamangguhang karahayuan lan karahajengan jagat. Ring genah lan galahe sane becik puniki, lugrayang titiang matur amatra sane mamurda “Ngrajegang Pariwisata Ring Bali”.\nIda dane para sameton titiang sareng sami sane wangiang titiang, sakadi napi sane sampun kawikanin sareng sami indik kepariwisataan ring Bali sampun becik saking daweg pemerintahan Welanda. Duk warsa 1935, ring Denpasar kawangun Bali Hotel, sane kanten rajeg ngantos mangkin pinaka cihna kapertama, tetamian kepariwisataan ring Bali. Punika mawinan Baline dados tatujon wisatane sampun kaloktah ring dura negara. Akeh jejuluk sane kamedalang saking kaasrian Polu Baline sakadi : “Pulau Dewata, Pulau Seribu Pura”, miwah sane siosan. Punika sami sangkaning angob ipun ngatenang, nyingak kawentenan kahanan Pulo Baline nenten sios ring kautaman kebudayaan Baline, sane rumaket ring tatwa, susila, lan upacara agama Hindune. Silih tunggil sane banget ngrajegang budaya Baline inggih punika indik falsafah “Tri Hita Karana” sane prasida ngamolihang kasukertan jagat lan kesenian Pulo Baline. Majalaran falsafah Tri Hita Karana punika jagat Baline prasida ajeg, santukan falsafahe punika prasidanuntun para janane ngamecikang parhyangan pinaka sarana genah ngaturang bhakti ring Ida Sang Hyang Widhi Wasa, Tri Hita Karana prasida nuntun ngamecikang pawongan pinaka sarana ngiket paiketan pasametonan ring Bali, Tri Hita Karana prasida nuntun palemahan pinaka sarana ngamecikang indik wewidangan Baline ngantos asri saking kota rauh ring desa-desa. Santukan gumi Baline katon asri lan udarane sejuk, kenten taler para janane ring Bali yening nerima tamiu sami ramah tamah, ngranayang para turise seneng rauh ka Bali malila cita lan nglila ulangun. Saking senengnyane ring Bali makeh torise sampun numbas tanah lan makarya wangunan ring Bali. Upaminipun nguangun Hotel miwah vila-vila genah para torise sane tiosan sane tetujon dane taler melancaran. Tiosan ring punika wenten taler sane tetujonnyane matiosan upaminipun madolan lan matumbasan barang-barang kesenian. Yadiastun asapunika iraga para sameton Bali patut siaga ring para tamiu sane rauh ka Bali, utamanipun ngeninin indik katereptian (ketertiban lan keamanan) Pulo Baline. Iraga mangda mresidayang milihin pamekasne para pacalang, sapasira sane dados ngranjing ring Bali, miwah sapasira sane nenten kadadosang ngranjing ring Bali.\nBencana bom inucap makeh para wisatawane sane keni bencana ngantos padem dados abu tan keni antuk ngelingang sawannyane. Siosan ring tamiu dura negara makeh taler tamiu domestike sane padem, kenten taler wenten para sameton Baline makeh sane padem. Bencan bom Bali punika ngranayang para tamiu dura negarane jejeh pisan rauh ka Bali sane ngranayang Pulo Baline sepi. Santukan nenten wenten toris rauh ka Bali makeh pisan para pangusaha-pangusaha pariwisata sane nguredang selanturipun bangkrut, sakadi : hotel-hotel, vila-vila, art shop – art shop lan pasar seni pada sepi laut matutup. Bom Bali puniki makeh pisan dampakne, pamekasne makeh karyawan sane nganggur tan polih pakaryan. Dampak sane pinih banget indik krisis ekonomi, wewangunan akeh sane macet, dagang udu, ten wenten toris sane matumbasan nganggen jinah dolar. Dampak-dampak puniki nenten je ring Bali kemanten, nanging ka sajebag negara Indonesia keni krisis ekonomi.\n2. NGRAJEGANG KESUSILAAN\n3. NGWANGUN PARIWISATA KUKUHANG ANTUK TRI HITA KARANA\nSakadi sampun kauningan kepariwisataan ring Bali sampun mawiwit saking riin daweg pemerintahan Welanda. Duk warsa 1935, ring Denpasar kawangun Bali hotel, sane kantun rajeg kantos mangki. Punika cihna tetamian kepariwisataan ring Bali. Punika awinan Bali punika dadis tatujon wisata sane sampun kaloktah ring dura negara. Akeh jejuluk sane kapicayang sakadi : “Pulau Seribu Pura”, “Pulau Dewata”, muah sane siosan. Sane prasida nginggilan Bali punika tanwenten seos ring kautaman kebudayaan Baline sane rumaket ring agama Hindu, tur katampa antuk kaasrian gumi Bali punika.\n4. bahasa bali mangga ajeg\nSilih tunggil sane kanggon nguratang tur ngewerdiang seni budaya inggih punika nenten sios wantah Basa Bali druene sane pinaka tetamian utawi warisan saking leluhur iragane jatma Bali, punika ngawinang iraga patut bangga dados putra-putri Bali, pinunas titiang sumangdane budayane nenten rusak tur punah. Mangdane nenten iraga kabaos “Kadi katak sane wenten ring sor tunjunge”, I kekupu saking doh ipun ngrasayang kamiikan ipun i sekar tunjung, sakewanten I katak yadiastun nampek ring genahe punika, setata nyongkok nenten ngerasayang kamiikan i sekar tunjung sane kalintang ngulangunin.\nYadiastun sane mangkin makueh pengaruh-pengaruh sane makta budaya miwah seni sane jaga nyaihin wiadin munahang seni budaya Baline . Sakewanten yening sampun iratu ida dane sareng sami eling ring kawentenan sastra Bali prasida antuk nyaringin pengaruh seni budaya sane jaga ngrangsuk ring sejeroning budaya Baline. Mawanti wanti titiang mapinunas ring iratu ida dane sareng sami mangda ngangge basa Bali druene mangda tetep Rajeg tur Lestari.\n5. PIDARTA BASA BALI BAWAK\n6. BASA BALI PATUT LESTARIANG\nManawita para ida dane sameton titiang sampun uning pulo Bali puniki kadadosan “Pusat daerah tujuan wisata Indonesia bagian timur” olih Pamerintah Republik Indonesia. Punika boya ja simpang, saantukan kabecikan miwah kaasrian pulo Baline sampun kaloktah jantos ka dura Negara. Punika mawinan pulo Baline taler kawastanin pulo Dewata.\nSinalih tunggil sane minakadi piranti sajeroning jagi ngkimbakang seni budaya druene punika boya seos wantah “Basa kalih sastra Kawi Bali” druene. Punika ke mangkin ngiring sareng sami ngutsahang, sapunapi antuk ngawerdiang kalih ngkimbakang mangda sayan ajag basa daerah makawinah sastra Kawi Baline, pamekas para anom-anome mangda sayan seneng, sayan teleb malajah basa Bali. Napi ngawinang asapunika, saantukan sastra Kawi Baline makeh pisan madaging indik sane mapikenoh kagunannyane sajeroning nglaksanaang darmaning agama miwah Negara.\n7. PIDARTA BULAN BAHASA\nMinab tiang durung polih ngicen conto pidarta bahasa bali sane ngambil tema “Bulan Bahasa”. Nah, ibi sore wenten sameton sane “request” conto pidarta bali ring tema niki. Ring bli Made Adi, ledangang gih conto pidarta ne bawak. Minab yen kayun, bli Made dados nambahin malih daging pidarta ne. Inggih sadurung nika, minab sameton sami wenten sane durung eling ring Bulan Bahasa? Bulan Bahasa wantah silih tunggil “Hari Peringatan Nasional” sane peringatan ne ring bulan Oktober lan puncak ne tanggal 28 Oktober, sepisanan sareng peringatan “Hari Sumpah Pemuda”. Napi mawinan sapunika? Santukan silih tunggil daging sumpah pemuda inggih punika “KAMI PUTRA DAN PUTRI INDONESIA, MENJUNJUNG BAHASA PERSATUAN, BAHASA INDONESIA”. Inggih ne mangkin niki sampun conto pidarta bahasa bali sane ngambil tema “Bulan Bahasa”.\nRing sor niki wantah marupa imba pidarta mabasa bali bawak sane ngambil tema “Kelulusan Kelas 3”. Minab dumun wenten sameton sane polih tugas dados wakil ring kelas 2 utawi kelas 1 mangde ngawentenang sambutan akidik ring kalulusan kelas 3. Dumun tiang polih tugas niki. Sakewanten daweg nika wantah kelulusan kelas 6 lan tiang kelas 5. Beh, jek meweh sampun tiang ngaryanin pidarta anggen ring acara punika. Nika mawinan tiang mangkin ngicenin contone, mangda sameton sane perlu polih contone. Inggih lanturang,\n“Om, Santih, Santih, Santih Om”\n9. WANTI WARSA SEKA TRUNA TRUNI\nNiki malih tiang ngicenin conto pidarta mabasa bali. Ring pidarta ne mangkin ngambil tema “Laporan manggala prawartaka wanti warsa kapaing dasa Sekaa Truna Truni (STT). Wastan STT sane kaangen inggih punika STT Widia Kumara sane magenah ring Banjar Taman Palekan, Desa Batubulan Kauh.\nSalanturnyane titiang makesami iriki nunas mangda sueca Bapak Prabekel pinaka manggala praja ngicenin tuntunan, pawisik, pawarah-warah, mangda prasida titiang iriki salung-lung sabayan taka paras-paros sarpanaya, tur sida ngulati sane mawasta “matuha, migasa, mawerdya” sayan duur yusane, sayan urati miwah gelitik tur prasida sayan limbak ring sajeroning sekancan utsaha. Taler jagi aturin titiang Bapak Prabekel jagi motong tumpeng pinaka cihna acara wanti warsa Sekaa Truna Truni Banjar Taman Palekan sampun mamargi.\n← CERITA BALI


Kantos - kamus bahasa bali\nk enÓo s/.Property "Balinese word" (as page type) with input value "k enÓo s/." contains invalid characters or is incomplete and therefore can cause unexpected results during a query or annotation process.\nKantos mangkin ia masih bajang truna\nIn Balinese: Wewangunan wihara tetep kawangun kantos wusan olih Raja Anak Wungsu.\nIn Balinese: Kantos wangde ngajeng, jinahe katumbasang lanjaran.\nIn Balinese: Punika makawinan manusané raris mataki-taki mreténin parilaksanané mangda nénten kantos nyemerin toya.\nIn Balinese: Sawatara bulan September kantos November dados bulan pinih becik nyingakin surya sane wau endag miwah sayong ring Desa Pinggan.\nIn Balinese: Kantos tepenge punika telas, kari tamiune seduk.\nIn Balinese: Bali sane sampun kaloktah kantos ring dura negara.\nIn Balinese: Raris genahnyane punika kawastanin Tista kantos mangkin.\nIn Balinese: Langkah Sane patut keambil utawi kemargiang Olih Pemerintah mangda prasida nangiang Pariwisata baline mangkin kantos ke pungkur wekas\nIn Balinese: Strategi inovasi pacang ngewantu para pelaku industri perhotelan ring Bali bertahan ring tengah pandemi, utawi kantos situasi normal malih. 1.\nIn Balinese: Sane patut kamargiang olih pamerintah mangda prasida nangiang pariwisata baline mangkin kantos ka pungkur wekas inggih punika: 1.\nIn Balinese: Harapan titiang dumogi genah wisata puniki setate resik tur becik kantos ka pungkur wekas.\nIn Balinese: Duk warsa 1935, ring Denpasar kawangun Bali hotel, sane kantun rajeg kantos mangkin.\nIn Balinese: Karange coblak-coblek, kakeduk kantos mawangun sakadi puniki.\nIn Balinese: Kantos mangkin, wewidangan ring savana puniki sayan nguredang duaning nambang biase kantun nglantur.\nIn Balinese: Pariwisata sampun dados tulang punggung gunakaya Baline kantos mangkin.\nIn Balinese: Sane mangkin wenten pikayun pemerintah miwah masyarakat ring Bali jagi nangiang malih pariwisatane mangda sakadi dumun kantos ka pungkur wekas.\nIn Balinese: Dumugi pariwisata Bali prasida ngamecikang, tur nglimbak kantos ka pungkur wekas.